url: =Midang te Dr te in agam leh alei uh puah, ei Dr te bang a ci phadeuh hiam? ~ CS Dal :: ZOMI DAILY\nposted on 7 June 2012 at 9:35 pm Lomkholna: Article, CSDal, Politics\nHih a tung a dotna pen, tukim sawng teng i zak mun mahmah khat a hihi. Zomi sung ah sanggam a hi, Falam leh Khalkha te dinmun leh ei dinmun ki-et kakna a hihi. Tu ma, a sawtnai het lai in, sanggam Falam, Khalkha sung pan mipil misiam te in, gam leh minam vai ah nasia tak in malaak hong nei uhhi. Hi mah ta se leh, ei lam pan in i neih sunsun mipil misiam te in bang hang in hong sem lo hiam cih lung hi mawh na zong om veve hi.\nMinam leh gam vai a sem nuam lo khat, bang hang in hong sem lo na hi hiam, cih theih om loh ban ah, hong sepna ding zong ki pum sawl theih zong om lo zel hi. Mimal khensat na, ngaihsut na te zong i zahtak siam ding thupi hi.\nA tung a dotna tawh ki zui in: A masa pen in, innkuan sung ah nu leh pa din mun thupi pen thei kha ding hi.\nZomi a tam zaw pen minam itna zungkha lo i hih man in, suang lak, linglak, lampi lak a hi, Kawlgam, Vaigam tung leng, Zo pau, Zo lai zong thei nawn lo in, Kawl pau, Vai pau bek pau thei in, Kawlmi, Vaimi, Senmi kisuak thei ziauziau hi.\nZangkong, Dehli te ah Zo suan tate tampi tak ki om khin zo hi. Pawl khat te pen a om zawh uh khang khat zong pha nai lo, kum 5-6 khawng hi pan in, a tu, a ta te in Kawlpau, Vaipau bek thei mawk uhhi. A nu a pa te un, hilh lo maw ci in, en leuleu le hang, a nu a pa te uh pen, Zomi sung ah mipil misiam ci-in i ngaih sut a hi, galkap mangpi te, biakna makai pi te, kumpi nasem te, makaipi te na hi sawnsawn lai uhhi.\nInnkuan sung ah Zo pau bek tawh pau ding, tu le ta tung ah minam itna leh gam itna gen ding, hilh ding pen van kham zuak ding, zua thu gen ding sang in kihta zaw, lau zaw sop thei mawk hi. Innkuan sung ah minam leh gam itna ding a hilh a gen nu le pa pen ki tawm mahmah kha ding hi. Tua ziak mah in, minam leh gam itna pen lungsim sung ah zung kha/bun lo in, i tun na peuh, i om na peuh ah, Kawlmi a suak aw, Vaimi a suak aw, Senmi a suak aw, cih bang in, ki lal thang thei zel hi.\nInnkuan sung ah nu le pa te in gam leh minam itna khaci pen tu le ta te lungsim sung ah hoih tak in na vawh thei leh, tu le ta hong khang in, mipil misiam, mi lian, mi minthang hong suak ciang in, gam leh minam a ding a mau panmun tek pan in gen kul se lo in hong sem lel ding hi.\nSanggam Falam mi a hi, Myanmar Actress, Thet Mon Myint pen et teh huai mahmah kasa hi. A pianna, Falam khua leh khua mite, a it theih na ding in, a nu leh pa in a neu tung a kipan in a lungsim sung ah hoih tak in khaci na vawh kha hi ding hi. Kawlgam bup in a pian na khua a theih pih na ding leh, khua mi te phattuam na ding, a ma din mun pan in kua ma sawl kul lo in hong sem lel hi.\nTua mah bang in sanggam Falam, Khalkha sung pan Dr ngah te in zong ki sawlkul, ki gen kul se lo in, a ma siam na leh ki vak na tek tawh, khua le tui phattuam na ding in, malaak na hong nei tek uhhi. Eimi Dr ngah te in hong sep loh uh pen, a mau mawhsak ding zong hi khin lo thei ding a, nu leh pa te khialhna zong, a tawm a tam in hong ki hel kha thei ding hi.\nPawl khat en kik leng, Zomi sung ah mipil misiam te in, a nasep uh a tawp kuan, a kum a tam ciang un, gam leh minam itna ding hong tel san pan thei uhhi. Bang hang hiam cih leh, a nasep na tawntung in ki dei dan na, tampi tak tuak kha uh a hih man hi. A hi zong in, ni tum kuan a hih man in, khat veivei a sep zah ding sem man nawn lo in, zekai kha thei zel uhhi.\nGam leh minam itna, ngeina leh dante kepcing ding cih pen innkuan sung pan ki pat ding kisam mahmah hi.\nA nih na ah, “midang banzal tawh gul man nuam,” ci in i pupa te in na gen thei uhhi.\nMimal phattuam na ding, innkuan sung u leh nau phattuam na ding a hih kei nak leh, ei tawh ki sai lo dan in, ki olmawh lo thei hi. Zomi sung ah mi hau, mi pil, mi siam, mi lian, makai tampi tak ki nei hi, a hi zong in, gam leh mipi phattuam na ding sang in, angsung phattuam na (own benefits and promotions), nasep kho na (job security) ding tawh lung hi mawh in ki buai zaw kha thei hi.\nMipil misiam khat, a mau mimal gualtung tuanna (personal achievement) pen i theih pih ding leh i pah tawi siam ding hi mah hi. Ahi zong in, gam leh minam vai ah, bang mah phattuam na a bawl kei leh, mi mawl, mi hai, nang leh kei tawh ki lam dang lo hi. Zomi sung ah, CS Dal\nPrevious: Zomi ong kitheihna leh Tedim District ngahlohna khitciang – 1 ~ Pau Khat Suan\nNext: Zomi ong kitheihna leh Tedim District ngahlohna khitciang – 2 ~ Pau Khat Suan\nKhasia kei ni. Kuabawl hikei, eima’ bawl hi ~ Pau Khat Suan\nCovid-19 Alert: April 15 nikhatsung in US ah misi 3000 val omtheiding


timestamp: atn

url: =April Fools’ Day: Tuni hong kigen khempeuh umpahpah ken! :: ZOMI DAILY\nposted on 9 April 2011 at 1:26 am Lomkholna: News, Sawltak, Tech\nKumsim in April 01 nipen “April Fools’ Day” ci-in leitungbup phialin ciamteh a, khatlekhat ki khemin a up huai dekdekbang tammahmah hi. Ahi zongin April 01 ni in hongkigen thukhempeuh up pahpahding hikhinlo a, khuaktawh ngaihsun in kancianding kisam hi. April 01 ni in hongkikhem a, na upkhakleh hongkhem te akhial hilo a, khem athuak te ngaihsutzia kisapna hizawthei hi.\nAbeisa in April Fools’ Day hongtunciang Kawlgam galkap mangpa Than Shwe si cih hidenpian a, tukumpen ama sihlam kiza khanai phalo hi. April Fools’ Day pen Public Holiday ahih zenzen lohhangin munkhempeuh ah nuam kisa mahmah a, ciamnuih leh akhelkhelzong tampi kimuthei zelhi.\nAhi zongin Zomi te’n “April Fools’ Day” pen ki tamzakluat nailohiam, ih thutheihna tawmlailua hiam, thukhat hongki genleh ki um kha pahpah hi.\n2011 kum inzong Kawlgam ah “MoeNed-One Unicode” kici Myanmar Unicode kibawlding hi cih MoeMaKha Media Group te’n tangkokhia uh a, US$5 Million beiding ci uhhi. Tuazong “April Fools’ Day” ni in ciamnuih abawlna uh ahihi. Ahi zongin Zomi sungah Media Group pawlkhat bangin na um mahmah uh a, thuthak takpi saliang in Zolai bangtawh hongteikhia uh a, News in hong suahkhialiang uhhi. Athu paizia ngaihsunthei taktakleng uphuai hetlo hi.\nTukumzong “April Fools’ Day” ni in bangteng ciamnuih hongki luikhiazel tammaw?\nYouTube te’n YouTube Video khempeuh lakah ahoihpenpen telkhiading ci’n tangko khia uhhi. Tuabang in Video ahoihpenpen atelkhiatding lakah abeisa kum 8 sungin YouTube ah aki Upload khempeuh lakpan ki telkhiading a, nangzong YouTube ah Video nakoihkhak aom zenzenleh kitelna ah ki helkhading cih ahihi.\n“YouTube Announces The Nominees For Best Video (Day 1)” ci’n Video khat khahkhiading in ki gingging uh a, ahi zongin up huaithu hikhollo ahih manin, April Fool mah honghizel dinghi.\nHih April Fools’ Day pen Kawlgam ah aom ngeite’n ihtheihding ahi Kawlte pawi “Tazaungdaing” tawh kibat nakhat neileh kilawm kasa hi. Tazaungdaing cianginzong Niangtuisai te, Store saite Signboard (Signage) tepeuh khatlekhat kilaihsak cihbangin akhelkhel omthei hi. Sammetsai leh Niangtuisai khawng a Signboard akilaihsak sese ciangin hong nuihzak huaisimpian mahmah hi.\nCompany lianpipi te’nzong cimphawng cidinghiam nasia takin April Fools’ Day adingin gelkhiat pawlkhat neithei uhhi. Tukum 2011 kum April Fools’ Day ah aminthangpenpen Google Motion kicipian hi.\nGoogle Motion pen ih Gmail te Webcam aomnakleh Keyboard kullo in, khuttawh Action lakleng kizangthei cihdankhat hi a, Technology lamah atuamtuam aomtheihtawh hong up huai simtham hi. Hih gmail.com/motion ah na vel dih un. Hih introducing-gmail-motion panzong kisimthei leh ki enthei dinghi.\nTuni hongkigen khempeuh umpahpah kenla, na upma in kancian masazaw phot in. Khem nathuak lohding kidawm in.\nMore: Zuau pen zuau hilo in a taktak ahi hi ~ Hau Za Cin\nTuamah bangin April Fools ci’n mi akhemkhem sese tezong bang acidan uh hidinghiam, ngaihsut huaihi. Mikhat khemzawh manin lungnopna ngah cihpen lungnopna amantaktak hikhollo khading hi. Zuau thugen pen zattangzang in neihkhak lohding thupizaw khading hi. April Fools azangnuam phadiak tepen mikhem a uk ngiat peuh ahih khakding uh, adang ni te ahzong hongkhemkhem tepeuh ahih khakding uh kidawm ni 🙂 ZD Sawltak #zomidaily 2011\nPrevious: Zomi Daily is on “The Joomla! Community Showcase” now\nNext: Biography of Zam King Mang


url: =MARCH 20, 2021 ~ MUC\nAdmin 12:43:00 PM Articles, Offertory Reading Zomi\nJohn in Pasian A Masak Manin\nNa khempeuhah Pasian i masak ding hamsa hi. John tungtawnin eite in zong na khempeuhah Pasian i masakzia ding etteh ding tampi om hi lo hiam?\nJohn pen nungzuite lak pan a khangmoi pen hi. A lungsim khempeuh tawh Jesuh it hi. Nungzui dangte in Jesuh mat le hen thuakin a om laitak taisan uh hi taleh John in Jesuh kiangah tawh a kinai thei penin om a, Jesuh thuaknate mu hi. Jesuh in John citakna pahtawi-in Jesuh nu, Mary limtak kemcing dingin John a vaikhak hi.\nAhi zongin John in khangno khat ahih manin hehin Jesuh a bawlsiate tungah thuh kik ding a ngaihsun hi. Jesuh a nial mite tungah hehpihna nei ding cih pen ngaihsun zo lo hi. Khat vei Samaritan khua sung khatah Jesuh a lut ding uh phal lo ahih manin van panin mei kia sukin tua khua mite kaangtum dingin Jesuh tungah ngen uh hi.\nKhat veivei ciangin Pasian i masak thei zel mah hi. Ahi zongin a tawntung a Jesuh in a hong it bangin tatsat lo-in Amah i masak ding ahi hi. Jesuh in van a kahtoh khit cianginJohn in kum 70 bang nungta hi. Ephesus pawlpi makai-in om a, Lungdamna Thu John, John laikhak leh Mangmuhna Bu gelh hi. A laigelhte in ama kikhelna thute pulaak hi. 1John 4:7:\n“En un, eite in khat le khat a ki-it ding hi. Bang hang hiam cihleh ki-itna in Pasian panin hong pai hi.”\nKhat veivei ciangin i hehna, i deihna khat uk zo lo ihih manin lungkia-in i om hi. Ahi zongin John in nisimin Pasian masak tawntung ahih manin kikhelna tawh nungta hi. Ama nunzia bangin ei zong a nungta dingin hong kai hi.


url: =Nupa ahoihlolam in ki lungtuakluat zong enhuai hetlo hi :: ZOMI DAILY\nNupa ahoihlolam in ki lungtuakluat zong enhuai hetlo hi\nposted on 20 November 2017 at 4:31 pm UTC+9:30 Lomkholna: News, Sawltak, Singapore, World\n“Nupa kilungtuak khuakhat in zolo” kici hi. Nupa pen ki lungtuakding thupi mahmah hi. Ki lungtuak ahih vevesam hangin, ahoihlam ah ki lungtuak thupizaw a, ahoihlo gamtat ginalo cihte lamah ki thutuakluat zong hoihkhin samlo hi. Nupa zudawn khawmkhawm cihkhawng pen aki thutuak ahitateu zongin hoihsamlo hi.\nSingapore gamsung ahzong numei khatleh pasal khat (nupa hiding in ki ummawh) te ii gamtatna pen Video tawh Record kizaihkha citciat hi.\nZanni Sunday (Nov 19) nitaklam 5pm hunpawl in Lower Delta Road kici lamzikpi geiah numei khatleh pasalkhat in oBikes kici setbing “Bicycle” te hawkguam sungah lawnsukmawk uhhi.\nHih Video azaihkhapa in Stomp te tungah agenkhiatna ah nitaklam nai 4 leh nai 5 kikal pawlin mawtaw hawl in Lower Delta Road tungah kapai laitak, numei khatleh pasal khatin oBikes te hawkguam sungah apaihsuk kamukha cihi.\nAmahpen Traffic Light ngakin aomlaitak hi a, tualaitak in numei leh pasal te’n oBikes tepen aki koihna panin domkhia uhhi. Tuakhit ciangin tua oBikes te lakah khatpen pasalpa in domphei in hawkguam sungah khiasuk masa hi.\nVideo: Hihte lawmta in Bicycle hawkguam sungah sawnsuk hiathiatziau\nTua amuhkhak ciangin lamdang samahmah a, amanzong Video Record bawlpah hi. Akigawm in oBike apaihsak uhpen 3 peuhmah phading ci a, ahi zongin Video sungah 2 bek ki Record kha cihi. Video sungah numeipen inzong oBike Bicycle khat domphei in hawkguam sungah paisuk hi.\nHihbangdan gamtatna pen haivai taktak kasa hi. Hihbang milungsim cidamlo tepen leitung ah omhuai nawnlo hi ci’n Video zaihpen in genkhia hi.\nMore: Singapore innsangtung pan Bicycle akhiasuk pasalno kum 13 khat kiman\nNungdiak inzong Singapore gamsung mahah pasalno kum 13 aphapan khatin Bicycle khat innsangdawn panin khiasuk mawk hi. Akhiat laitak agei panin Video kizaih a, tua gitloh gamtatna tawh kimanpah hi. Ih gamtatna khempeuh CCTV leh midang khatpeuh in hongmukei pheizong in Pasian in hongmu gige cih phawkdenleng, ih gamtat ihkidawmthei zawdeuh tammaw… Sawltak #zomidaily\nPrevious: Second Thought ~ Cin Lian Khai\nNext: Singapore ah kek in meileng dengkha, meileng hawlpa zato kipuak\nZolai khantoh nading ~ T. Sawm Lian\nSinglamteh Ciaptehna: Kipatna leh Thupitna ~ Rev. Fr. Damian Dal\nMexico khuasung meileng tutna pawlkhat te pasal pumpi bangdan in kibawl ~ ZD


url: =Jeremiah 10 | Siantongluan\nIsrael mite aw, note hong hopihna Topa kammal ngai dih un.\nTopa in hih bangin ci hi: "Gamdangte omdan ciing kei un la, vantunga lim lamdangte lunghihmawhna-in ngaihsun kei un. Bang hang hiam cih leh gamdang mite in tuate a lunghihmawhpih uh hi.\nHih mite ngeinate a kimanna omlo hi. Gamlakah sing khat kiphuk a, khutsiampa in a hei tawh milimin a bawl hi.\nMite in tua pen kham leh ngun tawh zem uh a, a kilakkhiat theihlohna dingin sik tawh a kilh uh hi.\nA milimte uh, tangmai huanah vasate launa dingin a kikhai milimte tawh kibangin pau theilo uh a, lam pai theilo uh ahih manin puak a kul hi. Tuate kihta kei un; siatna bawl theilo uh a, phatna zong bangmah bawl theilo uh hi," a ci hi.\nTopa aw, nang tawh a kibang kuamah omlo hi. Nang na lian a, na min vanglian mahmah hi.\nGam khempeuhte Kumpipa aw, nang a hong kihtalo ding kua om ahi hiam? Nang, kihtak ding mah na hi hi. Bang hang hiam cih leh leitung mipil khempeuhte leh amau gamsung khempeuh lakah nang tawh a kibang kuamah omlo hi.\nA mipilte uh mihai mimawl ahi uh hi. Sing milim in amaute bangci-in hilh thei mah ding ahi hiam?\nTarshish khua panin ngun seksa va la uh a, Ufaz khua panin kham va la uh hi. Khutsiamte leh kham seekte in milimin bawl uh a, siamgat siamte gat ahi, puan engdup leh puan sandup tawh a zem uh hi.\nAhih hangin Topa pen Pasian man hi a, amah pen a nungta Pasian leh tawntung kumpipa ahi hi. A heh ciangin lei kiling a, gamte in a hehna nang zolo hi.\nAmaute tungah, "Vantungte leh leitung a bawllo pasian-te, leitung mun khempeuh panin a mangthang ding uh hi," ci-in na gen ding hi.\nPasian in ama vangliatna tawh leitung bawl a, ama pilna tawh leitung piangsakin, ama siamna tawh vantung a zal hi.\nAmah a pau ciangin vantungah tuite ging hunhun a, leimong panin tuikhu a suaksak hi. Guahzukna dingin khua phiasak a, huihkua panin huih a nungsak hi.\nMi khempeuh hai-in pilna neilo khin uh a, kham seekte khempeuh in a milimte uh a maizumlawh uh hi. Bang hang hiam cih leh a milimte uh zuau hi lel a, nak theilo uh hi.\nJakob Pasian tua bang hilo a, amah pen na khempeuh a piangsakpa ahi hi. Ama mi dingin Israel mite teel a, ama min, Vanglian Topa ahi hi.\nGalte umcih a thuak mite aw, na puanlom uh zial un!\nBang hang hiam cih leh Topa in, "En un, tu-in hih gamsungah a teng mite ka lawnkhia ding a, a theihna dingun a tung uhah lungkhamna ka tungsak ding hi," a ci hi.\nKa thuakna hangin ka gim a, ka liamna nasia mahmah hi. Ahih hangin, "Hih gimna ka thuak ding mah hi," ka ci hi.\nKa puanbuk hong kisuksiat sak a, a kikanna khau khempeuh kitat mangkhin hi. Ka tate in hong taisan uh a, tu-in om nawnlo uh hi. Ka puanbuk a hong lamsak ding leh ka kongkhak puante a hong khaisak ding kuamah om nawnlo hi.\nBang hang hiam cih leh makaite hai khin uh a, Topa deihna donglo uh hi. Tua thu hangin amaute mapailo uh a, a mite uh kithehthang mang hi.\nNgai dih un, thu khat kigen hi. Judah khuapite gamlak a suaksak ding leh se-alte khua a suaksak dingin leilu lam gam panin buaina lianpi khat hong pai hi.\nTopa aw, mihing omdan ama uk theih ahih lohna ka theita a, ama kalsuanna ding ama geeltheih hilo hi.\nTopa aw, a hoihbek takin, hehlua loin kei hong hilh in. Hong hehlua lecin kei ka si ding hi.\nNangmah a hong theilo gamte tung leh nangma min a hong lo ngeilo mite tungah na hehna sungsuk in. Bang hang hiam cih leh amaute in Jakob suanlekhakte thatmang khinin amau tenna a susia khin uh hi.


url: =Ka khankhiatna Bi’ Inn ~ Lian Sian Thang :: ZOMI DAILY\nKa khankhiatna Bi’ Inn ~ Lian Sian Thang\nposted on 22 March 2020 at 1:26 pm Lomkholna: Article\nMitawh ka kibatlohna\n1. Kei pen Ka nu tawh ka lamkiatna (pianna) inn kibang sese hi. Nu tawh pianna Inn kibang tamhet lo ding ahih manin ka tuampianna khat hi in, zongh ka angtang sese hi.\n2. Innkuan khat bek hilo-in innkuan tampi ah innteek ka hi kawikawi hi. Ka Pu teng inn ah om kawikawi kha kahih manin innkuanpih ka hau mahmah hi. Tua hangin lupna kilaih leh ihmu theilo cih te pawl ka nei kei hi. Omom na, Tuntun na ah a kisek sa kasuak pah hi. Mun tuamtuam ah om kha kahihmanin Khualzin na peuh” ah zong ka ki innteek sak kha phiak mawk hi.\n3. Min lawh/sap zia tudong kasiam kei hi. Pu teng tawh khangkhia khawm kahihmanin a mau sap bangbangin ka sap tamzaw hi. Ka gol ciangin pawlkhat ka laih aa pawlkhat bel tudong mah ka laihkhia zo mahmah kei..Ka Pu te pawlkhat bang “Pa” ka cih aa ka gol ciangin a hihloh lam ka thei pan hi.\nMi in lamdang hongsa ciat\nKasang kah aa kipan in Lawm le gual tampi ka nei hi. Kamtampian kahih manin mi tampi tawh kimaingap pah hing. Nu le Pa gualte in hongtel lo uh ahih manin Nu le Pa min hong pahpah thei uh hi..Nuam lua khol lo hi. A pilte in bel a tamdot beh selo uh hi. Pawlkhat in a bul a baal in hongdong aa naupang hihna tawh ka heh bangsuak, ka muhdah kha phialmawk zawzen hi. Mikimin lam dang hongsak pen Ka min “Lian Sian Thang” ahihi. Nu le Pa thei uh ahihman in banghangin “Lian” tawh kipan hiam cih hong lunghimawh zawzen uh hi. Mi lunghimawh khat kahih pen ka angtang mahmah lel hi.\nInnmun neihna (Gamh luahna)\nKa Pu Tuan Suan Cin (Phamsa) in Ta pasal hau mahmah hi napi a ma Innmun khat hongpia hi. Tulaitak aa ka om na mun uh hihi. A mau konggal, RC Biakinn’ nuai, Hau Cin Khup lampi tung ahihi. Gamh luah khalo ding kimlai Gamh luahpa ka suakhi.\nInn neihna (Ka khankhiatna Bi’ Inn)\nKa Pu teng le Ka nu teng hanciampihna tawh Ka Pu Cin hongpiak innmun tungah Inn khat honglam sak uhhi. Ka theihkhialh kei le Innsing ding Tuitum khuataw ah sui ngeingai uh hi. Khuam ding pen Haita lam ah sui uhhi. A Um nang pen Mukhuai lui lam ah Guapi pua uh aa Cipeek in bawl uh hi. Tua hun lai in neupian lai kahihmanin a vek in ka theician kei hi. Ka Papi Pau Khan Suan (Phamsa) te Saihpuizi veng pan Ko veng (Leisan veng) hong lalphei uh aa a innlui singteng ko inn dingin kizang hi cih ka mangngilh kei hi. Inn neipa kasuak mawk hithiat hi. Innsap cih pen a phukha lo himawk ing.\nBi’ inn sung pan Dipkuatna le Lungkhamna\nKhalhun hongtun sim Dipkhuatna\nKhal khuahun sungpen Khamtung tadingin lo hal hun ahihi. Ka Nu pen Nisim lokuan den zaw hi. Kei pan sangkhah ka hi hi. Meei hongsan sim, Gam hongkat sim in Ka omna pan ka inntungah mei-ak khat na tu in ka inn peuh na kang leh maw! Cih ka om na peuhpeuh pan kumsim in ka lungkham den hi. Khat veivei ka ngaihsunna le ka mangin ka inn kakang sak zel hi. Nu ei! A taktak hilo ci in ka lung kanopsak zel hi. Ka huan khang uh VMBC Han kim teng le Pu Mungsen gualak teng kumsim in khat vei ta kahal uh hi. Tua nitakpen Inn tungah kahto in Tui a dim belkhai khat le Puansia kot khat ciangtawn/Guatawn muk ah vial venvan in mei-ek hong tukha leh ci-in ka kiging den uhhi. Sikkang inn deihna bel hong khang mahmah hi.\nTuk hunsung buaina\nTuk hun hongtun ding ciangin Khuapi guah le Huihkhauh hong kithuah denhi. Inn tung Bi teng mutkhia zel ahi man in Phopden kul hi. Ka Nu in Mualnuam lopan vaikuan hongciah simin Bi puakkhat ta Innphop nang hongpua zel hi. Ka inn hongphop sak den pen Ka Pu Dai Suan Pau (Phamsa) le Ka Pu Go Khua Hau Kangawng pua dingpa ahihi. Ka Pu Pau pen Post Office ah zum nasem ahihmanin Zum kah ma zingsang le Sani ni-in hongphop sak hi. Ka Pu Hau pen Phaipi ah a tamzaw logiak hi. Hongciah sun ciangin inn hongphopsak hi. Tawlngak tha gunsuang pua a cihdan in tawlngak kawm inn phop hiden hi. Inn phop khit tawlkhat sungbel lungnuam mahmah hi.\nKum hongtam pian ciangin a Bi te zong muat/Siata ahihmanin Guahzu leh innsungteng kot den hi. Zan bang guah a tam ciangin lupna hei kawikawi in ka Nu tawh ka buai mahmah uh hi. Heihei na ah guah tui tak hi, a tam tak lohna mun tata ah ka lum zel uh hi. Ka lupna uh pen Inn nunglam ah kakoih uh hi. A um nazong Cipeek a hihmanin a tungpan, a pampan guah in hong then den hi. Tu ni guah zu in cei ka cih uh ciangin zingsangin lupna khinsa in kakoih uh hi.\nAhang pen ka nu lo zingta kei sangkah sun aa inn ah a om, omlo hi. Khat veivei mangngilh kha in ka puanza teng uh na kot dipdep hi. Puanza adang silh ding omlo ahihmanin tua zan pen ihmut cim lo hi. Khat veivei Kasangpuan, Puankang zong kot thei zel hi. Tuk sung aih nak leh Nitak sangtuah ciangin ka sangpuan sangah khansungah ka nusia thei zel hi. Zingciang ki gualh ma in silh saisai zel ee.\nCipeek innneih a nopna\nKa cipeek te uh hong sawt ciangin siata ahihmanin vuikai in val silsial hi. Kha a taang ciang bangin ka inn sungteng uh khuavak heuhau ahihmanin ka ih mu thei kei zawzen hi. Khuavak ah ih mu ngeilo lua… Zanzun a suak ciangin innpua pai kul lo hi. Cipèek te phen in zun katha ziau hi..gamla pi tu ziauhi. Nuam mahmah lel mawk hi.\nMeitang ah ih muthei lo\nKumpi mei, Solar cihdan a tang nam peuhmah nei lo hi ung. Meikhuat khat ka nei uhhi. Nitak sim in lai kasim zel hi. Khat veivei a tang ding deih kahihmanin Meikhuat sung aa, a khau ka kai to zel hi. Tua ciangin ka nu in kai to kei in meitui bei baih dinghi ci-in hongtai zel hi. Meitui pen Ka Pu Lammung (Tun Tedim ah teng) le Pu Thawcin kiangah ka nu in ngenzel hi. Tua laitakin a mau meiset ah sep uhhi. Meikhuat tui a bei ciangin ka pu te inn khatpeuh ah pai in lai ka en zel hi. Degree ka ngah dongmah mei neilo ka hihman un tudong mah meitang ah ka ihmu thei kei hi. Ka meikhuat uh ka mitkha in mumu lai ing.\nBi’ Inn sungpan Buhsih duh mahmahna\nKa Nu pen Lo zingta den zaw hi. Kei pen zingsang an su in nitakpen Tuition ka kah hi. Nitak in Zingan ding le zingciang nitak an ding pen a minsa hiden keei hi. Nitak an pen ankhing ka mangden uh hi. Tan 6 pan tan 10 ciang Tuition kah kahihmanin tua kumsung tawntung bang pongman peuhmah hi. Kum 5 kician suak hi. Tualaitak bel Vaimin ci bei leh kinuam mahmah dinghi. Ka Pu ten Ka Pi Cing Ngaih Vung in Ninga ni or Nipi ni pen Vaiminngiam sih cihkhat huan den hi. Tuani pen Pu’ten nitak an nek ni a hihi. Kingak lah mahmah hi.\nBuh bek hilo in Kawlmin ahihkeileh Vaimin sukna a ngiam tawh kihel hi. Lim ka sa mahmah hi. Gatui nei zo den lo hi ung…Gatui ka lakawi” uhhi. Khat vei” be tawh huan kahihmanun nitak an pen khualum hun ciangin ning thei zel hi. Ka Nu in bel Ning taleh ne lel hi. Ken an ning duhloh ka hihmanin Tuani Buhsih huan ding ka upmawh ka pute inn khatah annek hun ciangin Vai kin mahmah om dan in an (buhsih) simin ka pai zel hi. Khat vei” nitak an ding omlo zel hi. Tua nitak pen Pu te inn khattuak ah ka kikhen ziau uhhi. Innkuam tamloh pen a lem mah” khat hong suak hi. Buhsih ne kha sawnsawn…Buhsih nekkhak nitak bel lungzuang hetlo in ih mut nuam mahmah hi. Buhsih duh in nitak an givahloh in ih muttheihloh hun tamsim hi.\nVeengte Cooker in ka lungtang hongsukha\nKo pen vaiminkhin mang hiden, meh zong omlo hi. Khat veivei ka Nu in lo pan a hangkuadei ah Mehthuk peuh/ lengmasel peuh gawisa in hongpua tua pen ka meh uh ahihi. An nek laitak pen kei leh kei kikhem bawl in ka om hun, gilvah ding ka hanciam hun ahihi. Tua laitak in veengte cooker hong phit seuseu hi. Tu aa Cooker sungah bang aom zen tam maw…Beli peuhmah bel om ding hive mate,,, Khat veivei sa hong nam sawnsawn…Veengte Cooker sungah om ding meh ka mitkha ah koihin an ka ne daidai hi. Veengte cooker in lungtang hongsu kha mahmah hi. Khat veivei Sathau mehkan hong ging seuseu sawnsawn,,, khat veivei ngapik hong nam viauviau lai….\nSikkang inn ah lup cil ni ih mu theilo\nKa Nu in vok khat khawi in tua sum tawh sikkang lei hi. 2008-9 tansawm ka phi khit ciangin Pialciang lam Thadah mual, thanglui kimteng, Tuitum khuataw ah Taaksing ka pute tawh kasui pah ziahziah hi. Sikkang innthak nei ding cihtawh ka gim thei kei phial mawk hi. Khuataw lam Sihpi, Haita, Bawnghu lam ah lawptak in ka tai lenlen den hi. 2009 June kha in Sikkang inn ka lam uh hi. Zawhciangin ka giak pah uh aa ka giah masak ni dinguh bang ka Nuta un ka lawp mahmah uhhi.\nTuk hun ahihmanin ka giah masak ni uh guah hong zu citciat hi. Sikkang hong ging tamtam ahihmanin zaknop sa lua in tunglam en in ka nuinui hi. Ka lungkim mahmah hi. Tua zan bel ki ih mu thei lo hi. Bi Inn bel Guah a zuk hang ging phelhphelh lel in ih mut nuam mahmah zaw hi. Ka Nuta un Bi inn mah ih mut a nuamzaw hi ee mate ka kici pong uhhi. Ih mu thei takei leng cikkang inn mah nuamsa zaw ing ka ci hi.\n(At ding bel tam lua mahmah in tu aa zah ciphot ni) Coronavirus tawh a kibuai mahmah laitak abeisa Topa’n hong ompihna, thuphate, ka nu hong itna, Pu’te hong itnate ka ngaihsunsun aa virus bang ka phawk kha man kei liang hi. Hong paisan sate ka phawk mahmah hi. Lian Sian Thang\nPrevious: Coronavirus (COVID-19) natna ngah theihna dingpan kikepzia\nNext: Crusade ~ Tdkhen\nMalaysia ah Bomb sukhamding bangkek in akizem, mipi alauthawng sakpa kimanta\nZogam leh gamdang\nKawlgam ading a nasem Mr. Brayton Case


url: =Thuthak Tomkimcing 13 Mar 2014\nKawlgam Tan sawm pawl laivuan ding mimal 588612 apha lak ah 541810 in Laivuan uh ahihi. Tualo minpia khin 46802 siamsin sangnaupang in laivuanlo uh ahihi cih Kawlgam siamsin Kawllai thuvan pi U Myo Nyunt in gen khia zo ahihi. Tukum Tansawm laivuan theihna mun gamsung gampua 1287 ah kihong ahihi cihi.\nB. IT hun ah Vanleng pi khat leh mi 239 mu zolo ding ihihiam?\nThupha mawh kiallap 911 ahih kei leh 999 samleng asamte om namun GPS(Global Positioning System) kilak kithei pah ahihi cih thu hun thukizakna nasep amanlang pen ahihi. IT hun hizahtak a manlang tak in nasep hun ah Malaysia vanleng MH 370, Boeing 777-20 ER athem neng khia mal khat bek muh zolo ding ihihiam? IT pilna nei te theihzawh loh leh zonzawh loh ding in koibang in kisel thei ding ahihiam? Khutlam en thei te leh Aisiam thei te'n zong zong a, tu ni in ni 5 cing khin hita ahihi. Mipil te bawl Radars pan in Transponder tawh koicih zon hi peuhmah ding ahihiam? Kua ma muh theih hetlohna mun Black Hole pisung lutkha hiding hiam? MH 370 omna ah wifi line bek omkha lo liang hi ding hiam? Tuipi sung khia suk ahih leh Submarine tuisung lut thei tembaw tawh kizong bek lo ahihiam? Ahih kei leh Vanglian pa Pasian in amah aomlam akilatna ding in mipil te theih zawh loh dong vangliatna aneih lam kilangsak nuam ahihiam? Kawl khutlam en thei te naleng kitot lawh kici hi ta hi. Iran in ahih leh MH 370 US te in asel cip uh ahihi ci miau hi.\nC. Yangon ah Kawl papi khat leh Kawl siampi khat gui awk in si\nYangon khuapi Tamwe ah om Aludawpih phungyii sang huan sung ah Kawlphungyii Ashinagatarah (ami min U Khin Muang Htwe) sang huang sung ah akilam thak sang biakpiak na tau ding akibawl tau tung pan apuan sanpi zang in 12 Mar 2014 ahun 05;00 ni ingui awk lum ahihi. Atua ni mah in Tingkanchun myone , Sanpiah veng ah U Soe Myint zong innlam theihna ding phal na kipialo ahih man in ainnkong a, Singkungpi tungah gui awk in kikhai lum ahihi cihi.\nD. Maila, Po ta Oo, Andamaan Tuikulh ah Census kila khin zo\nKawlgam sung Census mimal kisimna ah agam la mahmah KaChin gam Po Ta Oo , Shan gam Mailaa te omna mun leh Yangon khuapi ukna huamsung om Andamaan tui kulh ah mi teng kisim khin zo ahihi cih Department of Population Deputy Director Dr Khiang Khiang Soe in gen khia zo ahihi. March 17 ni kim ah Wa te omna teng misimna kipan leuleu ding ahihi cihi.


url: =Malaysia gamsung aom lamzikpi te ah CCTV Camera 100 ki thuahbehding :: ZOMI DAILY\nMalaysia gamsung aom lamzikpi te ah CCTV Camera 100 ki thuahbehding\nposted on 29 June 2017 at 8:46 am Lomkholna: Malaysia, News, Sawltak, World\nMalaysia gamsung aom lamzikpi te ah “Automated Enforcement System (AES)” akici CCTV 100 ki thuahbehding cih Bernama pan kiza hi. Tua CCTV Camera tepen maikumsung in avekin thuahzawhding geelna kinei cihi.\nDeputy Transport Minister Datuk Ab Aziz Kaprawi in agenkhiatna ah tua CCTV Camera tepen Malaysia gamsung aom lamzikpi Highways leh Federal Roads te ah kithuahding a, mawtawhawl te’n Traffic Rules zuituamding in ki lamen hi ci’n genkhia hi.\nAutomated Enforcement System (AES) tepen nikhatsung 24-hour Enforcement System ahih manin, tuahsiatna leh lamzik tungah zuihding thukhun azuilo te amanlang in ki kankhiathei pahpahding hi.\nMalaysia gamsung lamzikpi tungah tuahsiatna Accident pen tamlua mahmah a, tuapen 2020 kum ciangin 50% bang akiamtheih nadingin ahanciam mahmah laitak uh ahihi.\nTulaitak Malaysia gambup Nationwide ah AES Camera akithuah pen 50 bek ahihi. Maikum ciangin Malaysia gambup munthupi tuamtuam ah AES Camera 100 thuahbehding cih Kampung Parit Jelutong, Parit Raja aom Aidilfitri Open House ah Deputy Transport Minister Datuk Ab Aziz Kaprawi in agenkhiat ahihi.\nMalaysia gampen leitung ahzong Accident atampen gamkhat in akihel cimawk hi. Gamtuamtuam ah 2020 kum ciangin Accident Rate pen 50% bang akiamtheih nadingin aki hanciam mahmah laitakzong ahihi.\nAccident apian ciangin mihing nuntakna “Human Capital” tampi in ki suplawh ahih manin, hih daltheih nadingin ahoihpen ahihleh AES Camera thuahding cih ahihi.\nRelated: Malaysia, Ampang ah palik kineih mi 2 te’n gamdangmi nasem te sum RM1000 laksak\nHih AES Camera te’n mihing, mawtawhawl te Record abawltheihloh hangin, mawtaw hoihtak Record bawlthei ahih manin Traffic Rules azuilo te hoihtak ki kankhiaziauziau theiding cihi. Sawltak #zomidaily\nPrevious: Sihkohna le dahpihna: Rev. Tun Khan Zam (Tungzang)\nNext: Malaysia gambup ah Friday zankim akipan Operasi nasiatak kipanding\nEimi ten Social/Physical Distancing bawl ciat, nei ciat ni\nKhapi tung kahna ~ Pu Thangboi\nCOVID-19 Virus update (US) leh kidawp tekding thu pawlkhat


url: =Little Tikes naupangluai zat huailo ci’n abawlkhia Company te’n Recall bawl ~ ZD :: ZOMI DAILY\nposted on 25 February 2017 at 10:19 am UTC+9:30 Lomkholna: News, Sawltak, USA, World\nHih atung a limsung ah ihmuh naupangluai pen hoihlohna om ahih manin abawlkhia Company te’n sapkikna “Recall” bawl uh cih Fox13 News pan kiza hi. Hih naupangluai abawlkhia pen Little Tikes Company te hi a, naupangluai minpen “2-in-1 Snug ‘N Secure Swing” kici hi.\nHih Toddler Swings tepen aki zatlaitak kisiatna piangin naupangno te liamsakthei hi ci’n 100 val veibang Reports ommawk ahih manin, Little Tikes Company in azuakkhiatsa Million langbang aphakhinding “Pink Toddler Swings” naupangluai teng Recall samkik uhhi.\nAtung Photo sungah ih muhtheih Pink Color luaite pen aki zatlaitak in akhau kitat in naupang 39 in liamna ngahkhin a, tualak ah naupang nihpen aliang kitanlawh hi. Adang 140 veibang zong luai kisia ci’n Reports akibawl tampi om cihi.\nUS gamsung aom Walmart, Toys “R” Us leh Online pan ahi zongin saituamtuam pan akizuakkhia avekin akigawm pen 540,000 bang phakhinding kici hi. November 2009 pan May 2014 kikal aki zuakkhia vive hizaw a, khatciangin $25 tawh aki zuakkhia ahihi.\nHih naupangluai aleikha, aneikha khempeuh in zatnawn hetlohding in tangkona kinei hi. Aleikha khempeuh in Little Tikes Company te zaksakding a, Refund ngetkikding ahihi.\nUnited States Consumer Products Safety Commission panin hih naupangluai vaitawh kisai in Official in Recall abawlna akicingzaw in atung a website link pan ki simthei hi.\nAdiakdiak in US gamsung aom te naki zasaksawn un, zatlohmah hoihpenpah khading hi. ZD Sawltak #zomidaily\nPrevious: Panasonic Company te’n Kawlgam ah nasep behlapding ~ ZD\nNext: “A si masa puan tuam tang” ~ Tual Khan Suan\nUtongmei le Numei


url: =Sum sang in a manpha zaw laibu ~ Deih Tung :: ZOMI DAILY\nAmerican gam ah laigelh siam a, a minthang te pen thu pi ki sa mah mah a,gam a ding in zong mimuan te a hi uh hi.\nEngland gam ah Laigelh siam te khem peuh thu pi ki sa in ki paak ta hi.\nAsia gam ah laigelh siam ih cih te thu pi ki sa lo in bang mah in ki mang lo hi.\nZogam ah laigelh siam ih cih te bang hiamci in hong ki dong ding hi.\nKa neu lai in ka inn veng teng vuah mi dai hah siang sak, mi inn kim teng puah sak in innsung van hoih lo neng neng te puah cih dan tawh sum zong in ka nung ta to to hi. Ka na sep na te sung ah mi tam pi tak te inn ah va pai in a mau nun tak dan te ka tel muh thei hi.Pawl khat te inn ah na sem in ka om teh tui lim thei thei, an lim thei thei hong pia uh a, nitha zong tam in nuam mah mah uh hi.Pawl khat te in lopa ka vat dan ding hong hilh a, tua ci tua ci in hong ci om hi.Pawlkhat te inn ah a na mang sa uh inn kim teng siang sak ciang ki mu kik cih dan a tam thei mah mah hi. Hih bang dan in mi nam kim te inn ah vak kawi kawi in inn sung inn pua puah sak ka hih man in mi hoih mihoih lo tam pi tak ka thei a, ki sin kha hi.\nKa nasep na tawh kizui in zong nitha hong piak dan uh zong ki lam dang hi.Pawl khat te in ka nitha a tam thei pen in hong pia uh a, niang tui man ding na san hong piak beh uh hi.Pawl khat te in kha sum san ciang, pawl khat te in sum hong pia lo zong tam pi tak a om hi. Hih te sung ah Pu Penglam zong sum pianuam lo pawl ah aki hel hi. A inn ah na ih va sep sap sim in ih sep ding tam pi hong gen in tua dan tua dan in hong puah sak in, tua mun na siang sak deuh in cih dan in thu tam pi hong gen den hi.Daivat dan ding a ma deih dan hong gen a,ih man ciang in tua mun na tua ci vat zaw ding hi ven hong ci zaw lai hi. Lopa te pen huang pua lam ah na pai in hong cih pen a ma hong cih na ah ka paih ciang hih lo pa te zong sum suak thei hi ven hoih takin munkhat ah suan leng ci in a hi lo lam lam in na hongsawl den a ki buai mah mahhi. Hong sai den a hih manin nitha tam hong pia dingin ka lam en a, a hi zong in nitha sum hongpia ngei lo hi.\nA inn ah sum siik ding in ka va pai teh a lem loh na paulap khat tei tei na nei den keei hi. Tu ni pen sum nen nei keng, mai ah hong pai kik in. A zing teh pai kik ciang tu ni van khat ka lei uh leh sum zat na tam lua inki cing zo nawn kei, zing teh hong pai kik in hong ci zel zel hi. A zing ciang ka va pai kik teh a kong uh ka kiuh leh Penglam om lo hi, a vak lai tak hi cih dan vi ve in pau lap zong den hi.Sum lam tawh ki sai pen nak gen hak lua mah mah a hih man in sum vai ah mi tawh ki lem vet lo hi.\nSum lam ah a gen hak mah mah hang in amah pen nak thu nop mah mah hi. Lam pi ah kimu leng dam maw? Ci inhong ho pih tang tang hi. A gam la ah ki mu leng zong a khut hong lap in, a lu khu hong pei a, hong ho pih veve hi. Ka ngaih sut na ah Penglam pen sum a nei lo hi lo ding, a hang khat om hi ding in ka um hi. A inn kim a lopa te asau kik teh midang te cial lo a, kei mah hong cial zel zel hi. A lopa te koi ah pai ding, koi ci khol ding, cih te khawng a vek in hong sai den a hih man in Penglam huan hah ding pen ka lawp lua khol kei hi. Sum lahki ngah ngei lo a hih man in hoih tak in na ka sep sak nuam kei hi.\nNi khat a inn gei ah ka vak leh Pu Penglam in hong gal sap aw, lawm aw hong hawh inhong ci in ka va hawh hi. A inn sung a ma khaan sung ah hong pai pih hi. A khaan sung ah pen lai bu tam lua mah mah in lai bu bek bek tawh ki dim phial hi. Penglam in ka huan sung nong puah sak sak hang in sum lah hong piazo lo kai teh hih ka lai bu te na simnop te hong kawm sak ning ci in hong genhi. Kei zong hih lai sim dih dih ding cih pen ci in ka lung ngai hi.\nBang bang hi leh Penglam in zong hong deih sak mah mah a hih tak teh ci in a lai bute kawm in ka sim zel zel hi. Tua lai bu ka sim na sung pan in mi min thang te tangthu, thu hoih no no simkha ka hih man in ka mailam nun tak danding, kei leh kei in ka ngaih sunthei hi. Tua lai bute in ka nun tak na hong ki khel sak cileng ka khial kei dinghi.Hih ka lai simna hangin tua huan sung puah sak tha man sum sang in a zah tam pi a manpha ka ngah lawh hi.\nKum tam pikhit ciang pu Penglam tawh ka ki mu kik uh a, koi ah om a, bang sem na hiam ci in hong dong hi. Ken zong ka gen ding dan thei pak lo in ka khua ngai pha kik hi. Pu Penglam aw, na lai bute ka sim na hang in tu in journal thoh na khat ah na sem in lai gelh min thang na suak ta ing. Kei leh kei in laigelh in laibu inka bawl a tua tawh sum ngah in na nung ta thei ta ing.Tu in sum zon an ding in huansung teng puah kul nawn lo in,sum ngah na ding in lai gelh in na nung ta ing, nang ma nong deih sak na hang bek hi, ka ci hi.\nPu Penglam in tua ding ai ve kong deih deih….nidang a ka huan sung khawng nong puah sak sak lai a, nang pen lai gelh min thang ding a kong deih deih….ci in hong gen hi. Nidang a ka na sep na tha man hong piak loh hang in sum tawh teh zawh loh na man pha mahmah ka ngah hi.Tua in banghiam cih leh Penglam in a lai bute hong kawm sak lo in hong sim sak lo hi leh tu dong in mi huan nin teng a sem sem lai ding ka hihi. Hih bang nun takna sung pan inhong lamkhia to…pu Penglam lai bu pan a hihi.\nPrevious: Al Jazeera te US pan ciahkhia tading ~ ZD\nNext: Nunghei masa leng! ~ Dimno’ Pa


url: =Home » News » Zomi Cup Laltaa 2016 and Zomi Nationl Day Feb 20, 2016\nNews, Sports, Tungzang, World, Zogam, Zomi\nZomi pih a zahtak huai khuanu khuapa dammaw ci-in kong hopih masa uh hi. Zomi Cup, Zomi Nam Ni hong tung ding ahi Feb 20, 2016 ah Laltaa khua ah kibawl ding ahih manin no khua pan in Zomi Cup kimawl ding team (1) nong kihel nading un kong sam uh hi. Zomi Cup pen kum sim in Zomi Nam Ni tawh kituak in a beisa 2015 a kipan in Tungzang khua ah ki bawlkhia hi. Zomi Cup leh Zomi Nam Ni banghang in bawlkhawm hiam cih leh Zomite minam pi khat hihna te pahtawi khawmin Zomi Cup ki mawlna tawh pahtawi-in pibawl khawm leng cih deihna bulpi ahi hi. Leitung ah kimawlna mah in mite gualnuam sakin gawmkhawm zo pen ahih manin minam khat, sakhat, unau khat, behkhat hihna leh ki itna, khua khat leh khua khat ki meltheina hong khan semsem na ding deihna ahi hi.\nFeb 20, 2016 Zomi Nam Ni Laltaa khua ah nasia tak kibawl ding hi, pello in no khua pan in ki mawl dingte leh Zolia khat maw nih maw tawh mimal gawm vekpi (17) bawlong khat leh lan (flag) khat tawh nong paina ding un itna lianpi tawh kong sam uh hi.\nA nunung pen Jan 15, 2016 ni ma in Zomi Cup ki mawl ding, sapna ngah khuapeuh mahin, khua bangzah pai ding cih kithei nuam ahih manin Jan 15, 2016 peuhmah in Tungzang hausa pa leh Laltaa Zomi Cup Makai te tungah puakkim ciat ding ahi hi. Tua ni akipan apai ding khua leh mimal khempeuh zin tun ni dingin hong kiseh sak dinga, Feb 15, 2016 ni pen LALTAA khua ah zinpi tun ni hong hi pah ding hi. Zomi Nam Ni Feb 20, 2016 tawh ki zawh bawl ding hi.\nZomi Cup hunsung khempeuh nitak simin khangno khempeuhin lapawi (Concert) neikhawm ding hi. Zomi Nam Ni hun sungah Zomite ngeina leh lasakna tuamtuam te khempeuh kigawmin tua ni takin kizo siang ding hi. Topa’n Zomi te kituah khopna ah buaina leh nawngkaina om loh nading in Zomi pih te’n thungetna tawh phawk ciat ni. Hih bang vai lianpi te khempeuh Laltaa Hausa leh Zomi Cup makai tengin vaite khempeuh kizawh ciang dong mapang ding uh hi.\nZomi Cup pawi hun khempeuh buaina omlohna dingin Laltaa Hausa leh Zomi Cup makai ten vai khempeuh van ding uh hi. Mipi leh khual panin kimawl dingin apai khempeuh suakta takin om thei ding uh hi. Mipi kem dingin Laltaa Hausa leh Zomi Cup makai lam panin mi kikoih a, tuate’n a khengval gamtat khelhna leh buaina kisapna khat peuh om leh manlang takin delh in van ding uh hi.\n1st Zomi Cup leh Ks150,000.00 leh Belkaang khaap 9 khat.\n2nd Ks100,000.00 leh Medel\n1.\tKungpan siam pen\n2.\tKung mai siam pen\n3.\tZomi Cup kimawlna ah mi lungduai pen\n4.\tLaikah siampen\n5.\tMai kah siampen\n6.\tGoal tam piapen\n7.\tTeam lungduai pen\nZomi Cup kimawl abeisa kal suan zia dan mahin kipai to ahih manin bang mah kilam dang lo hi, kimawl ding ten lawp takin Feb 12, 2016 Laltaa khua ci damin tun kim sawm ciat ding hi hang!\nZomi leh Zogam pen Zomi te mahin phungvuh in tawi sang dingin Topa’n Zomi te hong nusia kei ta hen. Zomi Cup kimawl dan ding athu atel kan nuam ten hih anuai ate gel nakan ciat un.\nZomi Cup kimawl ding Team ciat in Bawlong ei mau deih zah tek kisin nading keng ciat ding hi hang, Zomi Cup’ kimawl na sungah Zomi Cup abek kisui thei dinga, ei mau puak te tua ah kisang lo ding hi.\nTungzang Hausapa Pu. Thang Za Lian\nLaltaa khua inn tek Zomi Cup makai\n1. Lut man Ks15,000.00 ki la ding hi.\n2. Zomi Cup kimawl ten Uniform silh ham tang ding hi.\n3. A hun manin kimawl kipan pah dinga, minute 5, zekai te alel in kiciam teh ding hi.\n4. Yellow Card khatvei ngah te Ks 3,000.00 hi, pah ding hi. Puai khat sungah nihvei Yellow Card angah mi Red Card kipia pah ding hi.\n5. Red Card khatvei ngahte Ks 5,000.00 hipah dinga, puainih sung kikhawl sak ding hi.\n6. Team khat sungah kimawl khinsa te lut kik thei lo ding hi.\n7. Zomi Cup kimawlna sungah zuukham, khamtheih nam zangte ZC kipawlna in kimawl sak lo ding hi. 8. Zomi Cup kimawlna ah Goal lutzah ki en masa dinga, mi 2-3 kituak zenzen leh Panalty Goal om maw? omlo ki en dinga, kibat toh lai leh Meesawk tawh thu kikhen ding hi.\n9. Kimawl laitak hun sungah Phitmut te thutawh thu khen satna kila ding hi.\n10. Zomi Cup kimawlna ah Team khatpeuh ahih kei leh mimal khatpeuh in buaina apian sak leh kimawlna panin khawlsuak dinga, kum3 kimawl thei nawnlo ding hi. Zomi Cup kimawl team leh mimal te’n kilawm tatna bangin Zomi Cup kimawl ciat ding deihna hi.\n11. Zomi Cup kimawl peuh mahin min deihman leh thang paihna gual zawh nop manin ngaihsun lo ding ahihi. Zomi Cup” nang leh kei Zomi ih hih lai teng kipawlna ahihi, Zomi Cup kum simin kimawl den dinga, tua sungah agualzo te kipahtawi siamin ki lungdam pih thei ciat ding hi hang!\n12. Zomi Cup kimawl nading khuakhat peuhin Tualpi lian nei zo ham tang dinga, kimawl ngeina mah bangin mi11 mah Zomi Cup kimawl ding ahihi.\n13. Zomi Cup thukhun bangin azui zote kimawl thei bek ding hi, Zomi Cup kal suan zia bangin thukhun nuai ah Zomi te ki-it siamin kizah tak na leh kilawm tat na thupi sak in kipum khat ding hi.\n14. Zomi Cup 2017 kimawl ding pen puan tungah lai at ki bangsak mang dinga, color pen deih bang hi ding hi. “Zomi Cup 2017” at in anuai ah “Cup” lim tuangsak in tua nuai ah khua min ciat ki at tek ding hi.\nZomi Cup Kipawlna panin mailam saupi khualna leh Zomi hihna apiciin semsem nading Zomi Cup Committee in hi bangin thukhun tawh kalsuan ahihi. Zomi Cup ading mapang khempeuh Committee in hoih takin kiciam teh hi!\nZogam Zomi Cup Committee


url: = Tinaung Takluem 2 Corinth 12\n1 Uplak natu om ngawl in, keima atu in ki suantak tu sia phattuamna om ngawl hi. Topa hong kilaak nate le mangmuna te kong son tu hi.\n2 Abosa kum sawm le kum li lai in, Christ sung ah ka heak mihing khat, vantung thuapthum na ah ki la to hi, a pumpi taw ziam, ka son thei bua hi; a hibale, a pumpi taw hi ngawl ziam, ka son thei bua hi: Pathian in he hi.\n3 Tabang mihing khat ka he hi, a pumpi taw ziam, a hibale, a pumpi taw hi ngawl ziam, ka son thei bua hi: Pathian in he hi;\n4 Paradise ah la to a, mihing kam pan pusuak in a ki pau thei ngawl kam te za hi.\n5 Tabang mi khat atu in ka ki suangtak tu hi: keima atu ahile ka thaneam na simngawl, ka ki suangtak batu hi.\n6 Banghangziam cile ka ki suangtak nuam tazong a mawmaw ka hi batu hi; banghangziam cile thuman ka son tu hi: ahihang tu in mihing khatpo in hong mu na le hong zak na sang in a sang zaw in hong ngaisut tu ka dei ngawl hu in ki suangtak ngawl phot tu khi hi.\nPumpi tung ah Ling\n7 A dimlet mangmuna tungtawn in keima le keima te na val in ka ki lapsang thei ngawl natu in, ka pumpi sung ah ling khat hong pia hi, tasia sia Satan thupuakpa in hong satna tu a hihi, tabang hibale a te na val in keima le keima ka ki lamsang tha tu hi.\n8 Hisia sia ka tung pan lakeak tu in Topa tung ah thum vei dong ka ngen hi.\n9 Taciang Topa in ka tung ah, Ka thuthiamna sia nangma atu in kicing hi: banghangziam cile ka vangletna sia thaneamna mun ah cialcing hi. Tua ahikom vangletna sia ka tung ah hong natu in ka thaneamna ah lungdam tak in ka ki suangtak zaw tu hi.\n10 Tua ahikom thaneamna te, zawnsakna te, ki tangsapna te, vawtsiatna te le Christ hang in thinngim nate sung ah ka lungkim hi: banghangziam cile ka tha a neam ciang in ka hat hi.\nCorinth Pawlpi te atu Deisakna\n11 Note i nong zawthawk uh hu in ka ki suangtak a, a mawmaw ka suak hi: banghangziam cile nong pok tu uh kilawm hi: banghangziam cile bangma ka hi bua ta zong a lianbel sawltak te sang in ka niam zaw tuan bua hi.\n12 A tatak in sawltak khat i lim le lam te sia, thuakna theampo sung ah ahizong, lim le lam te sung ah ahizong, taciang na lamdang te ahizong in, a vanglian sepna te ahizong, note sung ah seam hi.\n13 Banghangziam cile keima vateak note atu vanngit ka hi ngawl natu simngawl, pawlpi dang te sang in na niam zawk na uh bang om ziam? hi a man ngawl ka sep na hong maisak tavun.\n14 En vun, a thum vei na note kung ah hongpai tu in ka kinging zo hi; taciang keima sia note tung ah vanngit ka hi buatu hi: banghangziam cile note i neisa ka zong bua hi, ahihang note kong zong hi: banghangziam cile tate in nu le pa atu khol tu hi ngawl a, nu le pa te in tate atu khol tu a hihi.\n15 Keima in note kong itna dimlet va-ial a, note in nong itna uh sia a tawm va-ial ta zong, note i nuntakna atu in ka neisa theampo le ka nuntakna sia lungdamtak in ka zang tu hi.\n16 Ahihang note tung ah vanngit ka hi bua hi, ci sia thuman a hihi: ahihang keima sia ka thimthel hu in theamna taw note hong man hileng,\n17 Note kung ah kong paisak te sung pan khatpo zang in note tung pan sumlepai taw kisai phattuamna ka vawt uh ziam?\n18 Titus ka thum a, ama taw suapui pa khat hongpaisak khi hi. Titus in note tung pan in sumlepai taw kisai phattuamna a vawt ziam? thaa khat i sung ah kalsuan khawm hi ngawl hi ziam? kalsuan kibang suan khawm hi ngawl khu ziam?\n19 Note tung ah kote atu in kamzong in hong ngaisun zaw nu ziam? Kote in Christ sung ah Pathian mai ah ka pau uh hi: ahihang ka it te awng, ka sep uh theampo sia note khantosak natu in ka seam uh hi.\n20 Banghangziam cile note kung kong thet ciang in, ka dei bang in note kong mu ngawl tu le, note zong na dei uh bang in nong mu ngawl tu uh ka lau hi: tabang a hibale note sung ah thu kinial nate, ki hazat nate, thin-uk na, ki en nate, kam ki nial nate, ngen siat nate, ki phatsak nate le buai nate a om tu ka lau hi.\n21 Tabang a hibale, mi tampi te i vawt, thiantho ngawl na, paktat mawna le maizum heak ngawl nate sia kong thet dong a ki sikik ngawl uh hu in amate kaa tu ka hile, note sung ah Pathian in hong niamkhiak tu ka lau hi.


url: =Malaysia, Rawang Mall sungah guta damiah lutin vanmanpha honpikhat puakhia :: ZOMI DAILY\nposted on 1 September 2017 at 11:31 pm Lomkholna: Malaysia, News, Sawltak, World\nMalaysia, Rawang vengsung aom Shopping Mall khatah guta damiah lutin, Jewellery Shop panin vanmanpha honkhat luatkhia ziahziah uh cih theStar pan kiza hi. Tua guta damiah te lutlaitak in Shopping Mall sungah vanlei vanzuak in midang tampi om himahleh awlmawh vetlo in, mipi muhtangmah in luhsuk ngammawk uhhi.\nTua guta damiah te lutlaitak Video Record kibawlkha in, Social Media ah ki thehzakpah hi. Hih damiah te’n Poh Kong Jewellery Shop sungah vanmanpha honkhat aluhkhiat pen tuni Friday nitaklam ahihi.\nDamiah tepen amaitang uh tuamcip uh a, khatpa in sekpi tawh vanmanpha akikoihna Display Case te khenkham ziahiziah hi. Tualaitak agei ah adangkhat in akhutsung ah tawikhat nei a, thau atawi hiding in ki ummawh hi.\nSecurity Guard khatzong Video akipatna lamah saimailian ah adingsa in kimu himahleh, amahzong acihnading theihtuak mello in, damiah te gamtatna teng agal et kawmkawm in nungkikkik mailel hi.\nTualaitak in numei khatin palik te sam un, khatpeuh in palik te nasam mengmeng un ci’n a awngawng kiza hi.\nPalik thunei Officer in Charge khat ahi Gombak OCPD Asst Comm Ali Ahmad in agenkhiatna ah hih guta damiah te lutlaitak in vanzuak Sales Assistants mi 4 aomlaitak cihi. Tuaban ah vanleisawm Customer zong mi 2 aomlaitak cihi.\nVideo: Armed robbers hit Poh Kong outlet at Rawang mall\nGuta damiah te khatin Ceiling thautawh kapto in, ahi zongin kamphatna tawh kuamah aliam omlo cihi.\nPolice te’n hih Jewellery Shop aluhpen guta damiah mi 4 hiding ci uh a, tuateng azonsan laitak uh ahihi.\nHih guta tepen Motorcycle vive tawh hongpai uh a, tualak ah mi 3 bek Jewellery Shop sungah lut uh a, thau apuatawh, sekpi apuatawh asung atun ciangin kipeipah ziahziah uhhi.\nPolice te’n hih buaina pen Gang Robbery, Armed Robbery cihtawh Case bawl uh a, CCTV Footage te hoihtak encian in, ki kankhiading hi ci’n genkhia uhhi. Damiah tezong maitat semsem, hangsan semsemmawk uh ei. Sawltak #zomidaily\nPrevious: Myanmar, Rakhine State sung buaina hangin misi 400 phata\nNext: Tulaai Leitung Thuthang Tuamtuam te Update (September 1)\nMakai hoih kisam hang ~ Sia Mungno


url: =“Khangcing leh Khangcinglo” ~ Pu Zokhai :: ZOMI DAILY\nposted on 27 March 2016 at 8:30 pm Lomkholna: Article, Zokhai\nKa’ laibu gelh hong maleep pakning.\nNaupang lungsim ahihkeileh khangcinglo lungsim-pen khangcing hilo ahihman-in piicing zolo-a, na khatpeuh abawlna tung-ah athaneemna apulaak khatpeuh omleh mudah-in langbawl-hi. Anasep hoih khollo, ginalo pipi aphatsak omleh tua mi’ ading-in sihngam zahdek-a panna neithei-hi. Hihpen Nazi hunlaai-a khangnote azawhgawpna-uh khuaknimna kamkaih lian mahmah khat ahihi. Hihthu’ tungpan-in bang thutheihna kibehlap sakding na-hihiam? Na’ nasep bangmahpi hilopi hong phatgawp a-omleh tua mi-in nangma’ lungsim khempeuh hong nei-nuam, kamkaih hong leencip-nuam cihna ahihi.\nAtelnop ding-in tulaai IT zatzia-ah, thu hoih na-sak mahmah, thupi na-sak mahmah khat (gentehna-in, “tate siamsinna lamsang tawsawn nading” cipak-ni)-pen social media (internet, facebook etc.)-ah na’ khahkhiat-pen asimmi tampi hi napi-in asimmi’ za-aseh 10 (10%) nangawn-in “Like” apiakloh man-in na’ online lawmte’ tung-ah na’ ngaihsutna kikheel-a, lai khahkhiatding ngaihsun kiik-nuam nawnlo, dinkhawl cihte-pen “khangcinglo” lungsim ahihi. Tua thamlo-in, hoih na-sak mahmah na’ thusunna tung-ah ahilolam, asialam-a hongki comment te’ ziak-in hehgawp, amimal-a thei-nuam vanvan cihte ‘khangcinglo’ lungsim ahihi.\nAtung-a khangcinglo lungsim dinmun-ah Zomite papipi, puteekpipi kidiah dimdem laai-a, phatgawpna comment (kuppihna) te’ tung-ah naupangvaai takmah-in lungdam pulaak kiik tangtang-in, “aciamnuui ahitam” cilehanglah ataktak-khawng ana-hi tazen tam mahmah-hi. Akhialhna, athaneemna khat apulaak-kha om peuhmahleh amah leh ama’ kamkaihlet miteng-in vompi sakhuai-tuak acih bang-in buak-huan ngeingai thei dinmun-ah Zomi honpi-khat ki-omhi. Hihpen lian leh pil I-kisak mahmah hang-in khangcinglo (immature) cihna hi-a, sam-bang kaang phiupheu zeen-a khangcing naailo cihna ahihi.\nKhangcing leh khangcinglo (mature and immature)-ah “khangmoi” zangh lo-in ‘khangcinglo’ hong kizatna aziak-pen ‘khangmoi’ cihciang-in pahtaakna lamsang leh akilawm kammal hi-a, akhanglaai genna hi-in, ‘khangcinglo’ cihciang-in ‘not mature’-tawh kisuun himahleh ‘im-mature’ kizangh sese-in ataangpi awilohna lamsang kammal (disapproving) ahihziak-in “khangcinglo” hong kizangh ahihi. Atom-in, khangcing ding-a kilawm khat-pen khangcing gamtat kampau hongneih theihloh ciang-in “not mature” sang-in “immature” akizat mahbang-in Zopau-ahzong “khangmoi – khangno” kizangh lo-in “khangcinglo” hong kizangh ahihi.\nNa’ khangcing naai-hiam? Mite’ “Like” piakding lunggulhna peuh-tawh lai na-mawk gelhgelh kha-hiam? Mite’n “pil si-e., thukhual si-e.,” hong cihding khawng-peuh lunggulh-in lai khawng na-mawk gelhkha zeel-hiam? Tuabang lungsim ciang-tawh lai-peuh gelhgelh-in, thu-peuh na-gengenleh nang’ lamet-tawh akilehbulh-in comment tuak lecin na-kikeem siamkei pah-a, uutteng-makteng zial sukgawp-in na’ khangcinlohna na-taangko kha-thei zeel-hi. Eima’ khangcinlohna I-taangko ciang-in I’ haiina kician tak-a ataangko cihna hi-a, nangmah bekmah-in nangma’ vaai/dinmun/hihna atelpen na-hihi.\nHih thuluan-pen lungsimkhasiamzil (psychology) lam-ah mi’ minzaak mahmah Fishbach, Eyal and Finkelstein (2010: How Positive and Negative Feedback Motivate Goal Pursuit) malmat-a kahong suutkhiat ahihi. Thuluanpi-pen “novices could seek positive feedback and experts could seek negative feedback in order to overcome upcoming obstacles in pursuing their goals”(p. 528). Thaneemna leh kicinlahna hongki pulaak ciang-in I-heh gawp-hiam ahihkeileh I’ kicinlahna kiveelcian pah-in I’ goal or target (kung ahihkeileh muiituum) I-tut theih nading kipuahphatna I-neihlawh zaw-hiam cih atheitelpen eimah-ciat hihang.\nPrevious: Sia Sawm Pau Mualliam (Dahna Thuthang)\nNext: Brussels leh Paris ngongtatna ah akihel migilo 8 ki mankhia


url: =U.S News update: Cryptocurrencies tawh kisai U.S thu khun thak :: ZOMI DAILY\nU.S News update: Cryptocurrencies tawh kisai U.S thu khun thak\nposted on 29 December 2021 at 10:57 pm Lomkholna: News, Thomasmung\nU.S News update: Cryptocurrencies – Bit coin, Dogecoin, Shiba coin, Saitama, etc. tawh kisai U.S thu khun thak:\nINFRASTRUCTURE BILL LEH CRYPTOCURRENCY: U.S House in $1.2 trillion bipartisan infrastructure bill pen abeisa Friday in in 228-208 vote tawh khensat (pass) uh aa President Joe Biden in letmat (sign) thu dingin White House ah kipuak to ta hi. Pu Biden in letmat thu zo leh tua bill pen kizang ta ding aa, tua sungah mipite phattuam ding leh theih ding tampi kihel hi. Tua te lak ah tulai tak ei mi te sungah a minthang mahmah ahi Crypto currency (Bit coin, Doge coin, Shiba coin, Saitama, etc.) te tawh kisai thu khun thak zong kihel ahih manin theih huai mahmah hi.\nTua te lak ah Crypto currency (Crypto coin) anei company leh brokers te (e.g. Robinhood, Coinbase, Voyager, Bitmart, etc.) in akizuak zah zah pen 1099 form sungah ngelh tei tei in tax piak tei tei ding cih kihel ahih manin coin zuak te aading van gikpi khat kisuan to hi ci uh hi.\nGentehna in Coinbase Wallet sungah $100,000 man Bit coin or Doge coin na lei aa, na zuak leh Coinbase Company te in 1099 form sungah na information leh na zuak zah a guan tei tei kul dingaa kum bei tax tuat ciang tax kipia tei tei ding ci uh hi. Ahi zongin Coinbase company ten na lei zah lian theilo, ngelh lo uh ahih manin 1099 form sungah angelh zah pen tam zaw thei ding ahih manin Coin zuak te aading supna lianpi om thei ding uh hi ci uh hi.\nAbeisa hun te ah Crypto coin tawh kisai US in thu khun neilo hi mah ta leh hih Infrastructure bill hong kizang hi leh US gam sungah Crypto currency (coin) tawh kisai thukhun hong khauh mahmah ding ahih manin Crypto coin alei, azuak te kidawp mahmah ding kisam ding hi ci in economic expert ten mipi tung theihsakna bawl uh hi. Tua hi aa, ei mi sungah Bitcion, Dogecoin, Shiba coin, Saitama, etc. cih te azuak ding ten i zuak ma in Crypto coin lam tawh kisai thu thei te, expert te dot cian in infrastructure bill tawh bang teng kizawi tawn hiam cih tel cian phot ding kisam mahmah ding ahi hi.\nAdang athupi mahmah thukhun leh provision thak khat pen U.S Tax code 6050I tawh kizawi tawn in thukhun kipuahphatna (amendment) hi aa, “digital assets” zong kici hi. Tua Tax thukhun thak ah digital currency leh crypto currency $10,000 pan atungsiah azuak khiat nak leh Brokers te in IRS tung i min leh social security te tawh report ding (puak ding) cih thu ahi hi.\nTua report apia lo te felony offense in kiciamteh dingaa, sum kiliau sak thei, thong kikia thei ding hi ci hi. Abeisa Tax code 6050I ah sum dollar bek kihel aa, ahih zongin tu in Crypto zong kihel ta ding cihna ahi hi. Hih tax amendment pen December 2023 zawh ciang kizang pan ding hi ci in BILL sungah kingelh aa, ahi zongin Crypto akizuak zah zah pen Brokers te in azuak te tung 1099 tawh tax return aading hong khak dinguh ahi hi.\nCrypto Coin aleisa te in i meet nai tak kei leh zuak pah pah loh phot ding leh i meet mahmah ciang bek zuak pan ding dan ahi hi. Mipi ten crypto coin i zuak ma i ngaih sut ding thu te in:\n1) Crypto coin i zuak zah zah pen IRS ah hong ki report dingaa income tax kipia tei tei ding ahih manin i Tax return zong tampi hong kiam ding cih kigin kholh ding ahi hi.\n2) Crypto coin i zuak zah zah pen ei ma Income in hong kituat sak ding ahih manin Medicad leh Foodstamp ngah te nawngkai thei dingaa pawlkhat in ngah nawnlo ding uh ahih manin i zuak ma in hi thu te i ngaihsut tek ding thu khat ahi hi.\n3) Nasepna pawlkhat in Stocks leh cryptocurrency ah bangzah ciang investment bawl thei cih ciangtan (limit) nei uh ahih manin i zuak khiat ma i nasepna company te thu khun zong theih phot ding ahi hi.\n4) Crypto coin lak ah coin kicianlo “spam” dan tam tuak mahmah ahih manin i lei ma in kan telphot ding ahi hi.\n5) Crypto currency pen i zuak zah amount tawh kizui in Income tax 10%-40% hong la dinguh ahih manin theih kholh ding kisam hi.\n6) Thukhun leh provision thak khat ahi U.S Tax code 6050I amendment tawh kizui in Crypto coin $10,000 pan atungsiah i zuak leh IRS tung report piak kul tei tei dingaa i piak kei leh sum hong ki liau sak thei, thong kikia thei ding cih i tel ding thupi mahmah hi. Ahi zongin i lei phot aa i zuak khiat nai kei leh belh bangmah buaina om nailo ding ahih manin i meet mahmah ciang bek zuak pan ding dan ahi hi. Ref: CNBC, New York Post, IRS Thomas On Sian Mung (Thomas Mung Guite) Washington D.C November 12, 2021. MOMNO Media & Museum\nPrevious: Tonzang gam, Tuikhiang khuagei ah mawtaw tuahsia\nNext: USA, Georgia pan Tg. Khai Sawm Lian (Kaptel, Hatlangh) in hongnusia\nZCMF USA Khawmpi – Tulsa 2016 Taangkona\nDubai Airport ah vanleng khat tuahsia, amailam meikang\nTg. Zam Sian Pau (kum 19) in Motor Cycle Accident in hong nusia


url: =Religious Ph.D pan Secular Ph.D ah ~ CS Dal :: ZOMI DAILY\nposted on 28 April 2016 at 7:41 am Lomkholna: Article, CSDal\nMihing ngeina ah i lungnop ciang in, kua mah ki phawk kha lo thei a, Pasian zong ki mangngilh thei hi. A lang khat ah, hamsat na, lungkiat na i tuah khak ciang in, hanthot na, thapiak na kisam mahmah hi. Tua mah bang in, hamsat na sung pan suahtak zawh na ding in, upna leh lam et na kisam kan lai hi. Hi bang hamsat na i tuah ciang in, ut zong ut kei zong Pasian kiang mah kitung kik thei zel hi. Cihnop na ah hamsat hun in Pasian kisam hi.\nA beisa hun hi ta leh, tuni dong mah hi ta leh, Kawlgam ki-ukna, zawngkhal na, hamsat na khimzing sung ah i nungta hi. Neih le lam kinei lo a, nuntak na hamsa kisa mahmah hi. Tua mah bang in, Zomi sung ah mipil misiam kinei lo hi. Pilna hoih tak in zon theih na ding zong lampi kimu lo ban ah, sumzong kinei zo lo hi. Hi bang hamsat hun sung in, Christian thu um i hih na tawh Pasian in lampi hong honsak in, laisiangtho sintheih na lampi kong khak hong lak hi. Tua huhua in Zomi sung ah mitampi tak te in, Laisiangtho tawh Ph.D hong ngah thei ngeingai uh ci leng kikhial lo ding hi.\nKawlgam hamsat hun in, Zomi sung ah secular lam tawh Ph.D a ngah kitam nai lo a hih man in, biakna lampan Ph.D ngah te in, Zomi te sung ah panmun hong la in, Zomi leh Zogam vai ah hong pantah, hong makaih in, lam hong kha uhhi. Lungkham hun, hamsat hun sung in, thapiak na, Jesu sung ah upna tawh kalsuan ding hong hanthawn uhhi. Biakna lam tawh Ph.D tam i neih zah khat in, a mau tung tawn in, mipi in pilna, theihna tampi tak i ngah/ i neihbeh lam zong mit a muh a hih man in, (PROVE) ding kisam tangtang lo hi. Biak inn hoih nono tampi tak kinei, Laisaingtho sang tampi kinei thei a, pilna, a tawm pen English kisiam tek ban ah, Pastors te tung tawn in, veng leh pam te in khamuan na, phattuam na, tampi tak a ngah lam pen ki lang mahmah hi.\nCihtak mah in, biakna lam tawh Ph.D ngah khempeuh pen mipil hi khin pah sam lo hi. Lai at pa (Thang Muan: Ph.D cih te mipil maw, laipil) gen mah bang in, lam gei khawng ah training course nono tawh Ph.D ngah zong tam lua zel mah hi. A ngah lo peuh lah mihai cih theih ding hi tuan lo zel hi. A hi zong, a pil uh leh pilloh gen sang in, hamsat hun sung in, hi ciang hong tun pih, hi ciang hong makaih, hi ciang lam hong kha thei a hih man in, a mautung ah lungdam ding hi zaw hi. Jews te tangthu sung ah zong Siampi te makaih hun om a, Kumpi te makaih hun zong om hi.\nTu ni Kawlgam hamsatna khimzing sung pan, zingsang khuavak ding hong kipan ta a hihi. Tua a hih man in, a dang khat in gen le hang, biakna lam ah makai (Ph.D) ngah te hun pen hong bei kuankuan ta cih nop na hi. Lungnop hun, hun hoih hun in, Pasian ki mangngilh thei hi cih mah bang in, Kawlgam democracy kicing i ngah zo lian pah kei zong, hun hong hoih zaw deuh leh, biakna makai te pen, a mau mun a hi a, biakna mission, ministry lam ah a ut zong ut kei zong, hong ciah kik lel ding uhhi.\nTua a hih teh, hih hun hoih hong tung ding, i lam et sung ah, gam makai ding, mipi makai te cih te pen, Politicians te, Lawyers te, Scientists te, Engineers te, Economists, Historians te hong kizaw ta ding a, Secular lam te mun hong kipan thei pan ding hi. Hih secular lam te in biakna makai te panmun laksa, maban te ah a khut uh i dawn zawh ding, vaipuak i dawn zawh ding a thu pi zaw ding in ngaih sun ing.\nHamsat hun, zawngkhal hun, gen theih hun sung in biakna sia/makai te in Zomi leh Zogam hong kem in lam hong lak, a hi ciang dinmun hong tun pih thei uh a hih man in, a mau te tung ah lungdam gen zawk ding hi a, hong pai lai ding hun nuam sung ah a mau khe-ma te hoih tak in zui zo in, Zomi leh Zogam a puahsiam, a zun siam hih ding Secular lam te mawhpuak hong suak ding hi.\nHi ciang hong tun pih biak Pasian leh a ma nasem a kua maciat tung zahtak na leh lungdam na pia hang.\nReligious Ph.D pan Secular Ph.D ah damdam in hong kikhel toto ding hi.\nPrevious: Khedap bulhlo in lampai pen cidam nadingin hoih\nNext: Lia Ciin Sian Huai ong nusiatna hanga Dahna Pulakna\nThupi Ihsak Kibang Lo\nZOMI: a voice from pre-medieval time ~ Dr. Dongno


url: =Midang zong khual in :: ZOMI DAILY\nMidang zong khual in\nposted on 26 April 2015 at 11:08 am Lomkholna: Article, ZomiQuavadis\nSiavuan khat pen sihgui hunbawlna ah thu a gen laitak a phone hong ging hi. A let leh Zatopi pan na hi in, naupang si dektak khat at loh a phamawh om cih thu tawh a kisam na hi a, siavuanpa zong sihguina panin taikhia pah in zato zuan pah vingveng hi. Zato a tun ciangin nawh takin a puante laih a, naupang liam pen vel pah hi.\nTua mun a om papi khat in siavuanpa a muh ciangin “Hong ziakai lawmlawm takciai maw! Ka tapa a si dektak hiven, hehpihna themcik zong nei lo liang na hiam?” cih tawh na ko gawp mawk hi. Siavuanpa in zong maitai takin “Sorry mahmah ei lawm. Innlam ah vai khat nei in buai lua ka hih cianga Zato ah zong a na om man lo hi mah ingh. Zato pan nong sap uh ciangin manlah takin hong pai pah hi ingh. Na hehna na lungkhamna teng na daai sak o maw. Ka sep ding teng hong sem pah zangzang ning ei”. Naupangpa zong heh semsem a “Pong mawk teh nang zong na tapa si dektak in liam leh kei sang in na hehna na lungkhamna suuk zaw lai in ciai.\nNo siavuante bel kiphasak mahmah ve uh teh aw” cihsan suk gawp lai hi. Siavuanpa in dawngkik lo in naupang atna ding khan sungah a van teng tawh maitai takin lutsan ziau hi.\nNai nih sung khit ciangin ki atna khan sungpan manlah takin siavuanpa hong pai khia hi. “Lawm aw na tapa pen Pasian hehpihna tawh sihna pan honkhia zo hang ei. Bangbang hileh na theihnop khempeuh siamahnu na dong in maw. Kei bel manlah lua ingh in inah na ciahkik pah mai ning” a cih khit ciangin siavuanpa in ciahsan pah hi.\nPapipa zong lungkim het lo takin siamahnu khiangah “Siamahnu aw hih na siavuanpa uh a bangci mawk ahia? Thu zong kidong thei vet lo pi? A kiphasak maw a hai pian hi zaw maw?” a va cih leh Siamahnu in a bianga khitui nul kawm in “Pu aw ih siavuanpa thu pen hici dan hi. Zanni in a tapa pen Bus accident tuak in si hi. Na tapa at dinga ih sap laitak in amah pen ama tapa sihgui hunbawlna ah innteek thu a gen laitak ahihi. Tun ahileh na tapa a si ding hon khia khin zo a hihman in ama tapa gui dingin a ciah kik pah ahihi. Na theisiam in maw” na ci hi.\nFrancis Lam Thang (Zomi Quavadis)\nPrevious: Nepal gamsung zinling nasia mahmah, mi 1500 val sikhin\nNext: Tulaai Leitung Thuthang Tuamtuam Updates April 25, 2015\nNangpang kum 8 a pha khat in Pasian a muh dan


url: =Global Buanli Family: Tulaai Leitung Thuthang tuamtuam updates November25, 2013\nTulaai Leitung Thuthang tuamtuam updates November25, 2013\n· India gam Mizo Ram state sung ah kiteelpi na 11/25/13 ni in kipan ziahziah ta a , December ni 9 niciang in kua in zo kua in le cihte taangkokhiatna neiding uhhi. Mee khia te lak ah Champhai pan nupi Kimchawngi kum 104 khat kihel a Mizo gam meekhia lak a ahaampeen in kiciamteh hi.\n· Kawlpi khuasung San Myo leh Tet-Oo-THida veengte ah KTV ( Karaoke Television ) tamlua zukham, annkham tamlua, Numei paktat tamlua, gamlumlua ahihman in Vengnih khuasung makaaite in kumpi tung khia ta le uh amau zong a utseem ahihman in thudon lo uh ahihman in asawtlo in nasia tak in mipi lungphona neiding in geelna nei uhhi.\n· Kawlgam President U Thein Sein Philippine President pa sapnatawh Decembe 4-6 sung Manila khuapi ah ngaihhawhding hi ci in Philippine Foreign Minister zum te in 11/25/13 ni in taangkokhia uhhi.\n· Thailand gam Bangkok khuapi sung ah Thailand Prime minister nu adeihlo mi Saang 2 leh adeih mi 50,000 te in nasia tak in lungphona nei uh a, Bangkok khuapi sung a om kumpi zumpi te sung ah luut in sim uh ahihman in Thailand Prime Minister Yingluck Shinawatra in kikepzia ding thukhun thak khungta hi.\n· China gamte in Japan gamtawh abuai pihden uh Senkaku tuikulh tung ah Vanlam gamgi akhunna thu 11/23/13 ni a ataangkokhiat nasung ah Japan te gamgi keek ahihman in kinaak heh mahmah a kibuaiding hi ci in Japan Prime Minister Shinzo Abe in 11/25/13 ni in Japan Parliament ah genkhia hi.\n· USA leh Australia gamte in Singapore leh South Korea gamte khut zang in Asia gam sung adiak in Indonesia, Malaysia gam te thu kansim cih thuthang hang in Malaysia kumpi te in Singapore kumpi te 11/25/13 ni in sam uhhi.\nPosted by Thang Khawm Pauzomi at 12:31 PM


url: =Global Buanli Family: Tulaai Leitung Thuthang Tuamtuam Updates March 1, 2014\nTulaai Leitung Thuthang Tuamtuam Updates March 1, 2014\n· 2014 sanghon kik June kha akipan Tedim,Tonzang akipan Chin state sung Tan 10 sang 30 te ah Computer+Internet+Printer te sangnaupang te zattheih lian ding in amansa in omta hi ci in CNF te in Feb 28,2014 ni in taangkokhia uhhi.\n· Kawlgam sung ah 2014 kawlgambup milip kisimna March 1, 2014 ni in Nypidaw ah honnapawi nasiatak in kibawl a, Kawlgam President U Thein Sein in pawihonna thugenna nei in thautawi kipawlna tuamtuam te leh gamvaai party tuamtuam adiak in Zomi sung ah ZCD party tezong kihel thei uhhi. Hih pawipi sung ah Kawlgam Immigration Minister U Khin Ye in O minam tekiang leh Shan gam saklam teng ah kisimniding a aseh ma misimna kibawlbaih zawding hi ci in genkhia hi.\n· Kawlgam sung a amawkna a zatui hawm Piantit gam bupthuh MSF te kawlgambup Township 33 ah nasepding kawlgam kumpi tawh thukimna aneihna lak ah Rakhaing gamsung ah MSF lam pan thukhun palsat uh ahihman Rakhaing state sung a teng kikhawlsak phot hi ci in Kawlgam kumpi taangko U Ye Htut in March 1,2014 ni in genkhi ahi.\n· Russia gam parliament dawltung nung te in Russia President Putin ngetna tawh kizui in Ukraine gam ah gaalkaap tha zatding in March ni in thukimtak in khensatta uhhi. Ukraine Acting President Olexander Turchynov inbek gaalkaap te kigingsa in ka omsak a, mipi te ahihleh daaitak in na omkhipkhep laai un kaci hi ci in March 1, 2014 ni man in genkhia hi. President Obama inzong Russia te khensatna mawhsak mahmah ban ah March 1, 2014 ni in kidawm mahmah un! Ukraine thuneihna sung gamtat khialhna naneih khaakpeuh mah uhleh leitung kilokding a eizawlta zong kivikzialzial kuulkha theiding hi ci in vaugiap hi.\n· Tuabek thamloh Britain Prime Minister David Cameron inzong Ukraine vaai ah dawimangpa ahiphial a pasian khat peuhpeuh ahiphial zong in onggamtaang masasa “ no excuse” ngaihdambawm kibawllo March 1, 2014 ni in cigiap a leitung in mitphelo in Russia te gamtat ki encik gige cihbeh hi. Gampua kizopna Laai-atpi William Hague inzong hih Russia te khensatna kamuh phet in Russia Ulian te laaitawh, phone tawh kavau pah ci hi. UN Security Council ten zong thukin meeting khat March 1, 2014 ni in sampah lian uhhi.\n· Ukraine gam buaisung mah in Venezuela gam zong mipi nasiatak in nabuai uhhi. Hih gamnih peen Russia ten tanau bang a abawl uhgamte ahihban ah Ukraine gam leuleu ciang mipi alang in EU lam deih ahihi. Hibang thubuai teng kawmkaal ah Russia Defense Minister pa in Feb 26,2014 ni in leitung ah Russia te gaalkaap thahaatna kakhanding uhhi ci in pulaakkhia ban ah Feb28, 2014 ni in Cuba gam tuipi nawlkhat ah mipi muhtheihding in Russia te gaalsimna Tembawpi khat khawlveva ahihman in US kumpi lamte zong asimtham buaizatzat mahmah uhhi. Gaalgim nam mahmah ta hi.\n· Nigeria gam saklam aom Maiduguri khuapi laaizang vanzuaknamun mitam mahmah ah March 1, 2014 ni in migilo te in bomb nihvei tak puakkhamsak uh ahihman in mi 10 sipah in 40 vaal liam uhhi.\n· China gam tuitawlam a om ahi Kunming Meileeng khawlmunpi khat ah March 1, 2014 ni in minam vaai in Chinese kongfu zangkawm in temta vive tawh kivaat ziahziah uha, mi 28 si in 113 nasiatak in liam uhhi ci in Xinghua thukizaakna in pulaakhia hi.\n· Thailand gam Bangkok khuapi sung ah lamdung lamvaai khaktan a kumpi langpang a lungphona pan khawlbawlphot ding in Lungphona avaaihawm makaaipi Suthep Thaugsuban in March 1, 2014 ni in thupia hi. Hihbang thu ongpian theihna peen US State Secretary John Kerry zawltuahna zong ahihi.\nPosted by Thang Khawm Pauzomi at 6:02 AM


url: =Na zi na itlam ki langsak in :: ZOMI DAILY\nposted on 4 April 2018 at 10:39 am Lomkholna: Article, JobCinpi\nNa zi in, ka pasal in hong it hong khual mahmah hi a cih theih nading lampi tuamtuamte lakah nam sawm tawh zite tungah itna kilak khia thei hi.\nZite a khual lo, khualna lungsim a nei lo pasal pawlkhat a om hangin pasal a tamzawte in a zite uh it-in khual mahmah uh hi. Ahi zongin tua bang kawmkal ah gamtat luhek pawlkhatte in khat veivei a it lo a khual lo bangsak thei uh hi. Tua pen pasal khempeuh in tel kim lo uh hi.\nTua bang thute a om manin a pasal in lah itna lak khia kisa mahmah, a zi in lah a pasal itna hawmthawh-in a nupa un itna hangin kitawng thei uh hi. Nupa kaal sungah tua bang thu a om loh nading le pasalte in a zite uh a itna hanciamtaka lahkhiat tantan kul se lo a, a gamtatna khempeuh ah a zi a it a khualna a kilang ding deihna tawh hih lai a gelh ka hi hi.\nTeel ding nihta om hi. A hoib le a hoih lo om khawm ahi manin, na tel zaw pen a hoih ahi dingin limtakin ngaihsun in. Bang hangin teel ding nih kikoih sese hiam cih leh nangma lungsim nang sim loh in telcian lo ahi manin, a koizaw pen in ka zi ka itna lakkhia zo pen ding hiam cih nang le nang in teel in.\n1** Na zi an huan meh huan, “ Lim mahmah ei”, cihsak zaw ding na hiam? Ahikeh na nu meh huan dan nam khatpeuh hilh ding na hiam? Na lawm na gualte zi ii an huan meh huan siam dan peuh na zi tungah gen kikkik ding na hiam?\n2.) Nasep hanciam mahmahna tawh na zi na khualna kilangsak zaw ding na hiam? Ahikeh na innkuan sungah innkuan lutang na hina a kilang dingin na zi nasep gimsak zaw ding na hiam?\n3.) Na zi in, inn nasep khatpeuh ah nang hong konlawh khak ciangin maitaitak in huhpah lel in. Ahikeh na nu in, inn nasep tawh kisai napa a buaisak ngeiloh lam na gensa thuteng mah gen kikkik den in.\n4.) Na zi kiangah hong it ing, hong ngai ing, i lu tunga om samzang malte le khuamuhnate in thu a gen ni, i teek i huai hun dongin lobang kitul ni maw ci hamtang ding. Ahikeh numei peuhmah tungah itna ngaihna kamkhum gen ngiat lo ding. Zawhthawhna in hong nei thei, ci-in kam hun zaw ding.\n5.) Na zi in nang huhna le panpihna kisam mahmah hi cih na theih leh hunin panpih pah in. Ahikeh, hong huh in hong ci lo ahi manin, kitheihmawh bawl inla bang mah a thei lo bangin om hithiat lel in.\n6.) Na zi in, nang adinga hong sepsak hong bawlsaksa nate tungah lungdam ko in. Ahikeh, kong sepsak kong bawlsaksa tam luata hi. ngaihsun thei le cin hi sangin ka thu nong man zawk lai ding hi, ci in.\n7.) Kaal khat sungah ni khat, na zi ading hun pia in. Amah tawh mun khatpeuh ah paikhawm inla hun nuam zang khawm in. Ahikeh, khat vei mahmah zong na zi tawh hun nuam zangkhawm ngei kei in. Sum le pai bei lel ci ziau lel in.\n8.) Na inn sung khempeuh na zi lungkimna bangin puahsak lemsak inla, na lupna lukhung ahi a, lupna khaan sung mun khatpeuh ah na nupa maan uh suang in. Ahikeh, na lupna khaan sungah nungak liapaalte maan bekbek tawh na lupna khaan sungteng nangma thuin zem in.\n9.) Nang a dinga khut gim khe gim thuaka a bawl nate thupisimsak in. Ahikeh, tua bangte khawng gimthuak tak kei, sum tawh kilei thei lel, gim liang, tawl lianga sep ding ki-naman kei, cihsak in.\n10.) Thu khatpeuh hong gen ciangin, limtak ngai inla a mittang mah en gige in. Ahikeh, numei thugen peuh thupi kei ci inla phone toksanin, video peuh etsak hihiat lel in.\nTeel ding thu nihta om hi. A hoih khat le a hoih lo khatta om hi. Mi a tamzawte in a hoih lo pen kizang mun mahmah se citciat hi.\nHih thute pen Laibu sung pan Zolai tawh a kilet khia kik ahi manin, ahi bang lianin kilet kik loin Zolai tawh a hoih zaw ding le a theih baih dingin kilet zaw hi. A dang tampi om lai ahi manin, a lunglutte in comment ah na gelh un.\nPrevious: Zukhamsa in mawtawhawl khatin mi taihkha in taisanziau, ataihkhak pen azi leh atapa nahi sawnsawn\nNext: Korea gam khanlawhna etteh huai\nTedim leh MP (Member of Parliament)\nMalaysia ah IS dinga upmawh mi 9 kiman\nMipil ih cih in


url: =Pasian kitaisan theilo ~ Suangh Dal :: ZOMI DAILY\nposted on 12 January 2016 at 8:44 am Lomkholna: Biakna, News, SuanghDal\nPasian kitaisan thei lo cihteh minam it lo ding, minam taisan ding cihnopna hi masa loin, Khrih thu hangin ih minamte in hong mudah leh taisan ngam a Khrih ih zuat ngam ding thuhilhna ahi hi. Luka 1: 57-66na sung ih sim ciangin, Tuiphumpa Johan’ min tawh kisai thu kimu thei hi. Zekhariah le a beh a phungin a ngeina a om bangin a tapa’ min Zekhariah mah phuah ding sawm uh hi. Ahi zongin Topa’ deihna pen a nu Elizabeth gen mah bangin Johan kici ding ci hi.\nA tawpna ah Topa’ deihna mah bangin, a beh a phung’ ngeina taisanin, a om ngei lo “Johan” cih min a phuah ciangin Zekhariah ong pau thei kika Topa’ min a phat hi, kici hi (Luka. 1: 64). Cihnopna ah Pasian kitaisan thei cih ding sangin ci le sa, nam le beh tawh kisai ah taisan ding tampi om hi zaw hi, cih LST’ ong hilhna a gen nuam ih hi hi.\nMinam le Pasian kitalsik sakin khat zawzaw teel loh phamawh sak ding ih hihleh ih minam, ih nu ih pa, ih ta ih tute, ih beh ih phung taisan zaw-a Khrih nung ih zuih ding Topa Jesuh in ong hilh zaw hi. “Hih leitung nuntakna a hon nuamte in a nuntakna taktak taanlawh ding a, keima hangin a nuntakna a taanlawhte in a nuntakna taktak a ngah ding uh hi” na ci zaw hi (Matt. 10: 39).\nNuntak tawntungna tawh kisai ah, minam kitaisan thei in Pasian kitaisan thei lo hi cihna hizaw hi. A kulzawk leh minam pen kitaisan thei zaw a, ahi zongin Pasian pen nuntak tawntungna tawh kisai ah kitaisan thei ngei lo ding hizaw hi. “Taisan thei” cih ciangin mawhna hi lo cihna hi a, ih taisan hangin Pasian’ thukhenna thuak lo ding cihna hi. “Kitaisan thei lo” cih ciangin, a taisan teitei leh “mawhna” cihna hi. Banghang in mawhna hiam cihleh “taisan thei lo” cih nungsangin taisan teitei cih pen “thumanlohna” hi a, tua pen mawhna ahi hi.\nTua mawhna ah Pasian in thukhen ding hi. Pasian in thu khen ding ahih manin Pasian kitaisan thei lo a, mihing in thukhen lo ding ahih manin mihing kitaisan thei hi. LST sungah “…Pumpi a thah khit ciangin kha a that thei lote na kihta kei un. Hell khuk sungah pumpi le kha a nihin a susia thei pa na kihta zaw un” na ci hi (Matthai. 10: 28). A kitaisan thei pen lauhuai lo a, a kitaisan thei lo pen lauhuai hi.\nKha thu tawh kisai ah ih taisan ding tampi om den hizaw hi. Minam in gupna ong pia ngei lo dinga, gupna ih ngah nadingin Khrih min hangin taisan ding tampi om hizaw hi. Leitung ci le sa tawh minam kepcingna in nuntak tawntungna ong guan zo lo dinga, minam le a ngeinate vei luatna ah kitaisanna piangpiang a, tu-in hong tung khin zo hi zaw hi. Minam ualtung sak nuam lua kisa-in Pasian’ min ih lawhkhialh khak ding lauhuai penpen hi. Minam a kithupit sak luat ciangin thumaan le Pasian’ ziate kinelhsiah kha pahpah thei hi. Lai Siangtho in a kitaisan thei lo tua Pasian min tawh mivom mikang, numei pasal, sila le to cih bangin minam kideidanna om nawn lo cih thu lim hilh zaw hi. LST sungah “…hih minam nihte khenin gal a piangsak dalna pen Khrih in ama pumpi tawh a satkham hi” na ci hi (Efesa 2: 14).\nJesuh in beh lungsim, nam lungsim bulphuhnate hanga dalna tuamtuamte zong a huamin a satkham ahi hi. Kibatlohnate bei ta hi. Jew mi, Gentail mi, Chin mi, Zomi, Vaimi, Kawlmi cih om nawn lo ding hizaw hi. Tuate taisan ding, tua bang thute bei ta ding hizaw hi. Pawlpi sungah, pawlpi mi ding pen minam tawh kila thei lo a, Jesuh Khrih Tanpa le Topa in a sang thu-ummite tawh kila hi. Pawlpi sungah minam lungsim ih bei sak ding kisam zaw hi. Mihing tawh kipan biaknate ah bel minam vai bei loin, kibulphuh zaw hi.\nTua pen minam vai-a biakna hi a, Christian thu upna tawh a kituak zo taktak lo thuhilhna ahi hi. Pasian taisanna pen mihing kilaitakna le mihing’ thu bulphuh luatna panin kipan hi. Minam laitat thuhilhsyate in Lai Siangtho pen minam ngaihsutna vive tawh suut uh ahih manin, tamvei pi hilhkhial zo uh hi. Tua hilhkhialhna pen mipite in a maan sa uh ahih manin nakpi takin kitamin siat lawh khin zo uh hi.\nTuhun pen ih minam tek panin paikhia-a, ih kibatlohna tua ih minam lungsim ciat suahkhia-in, Khrih sungah ih kipawl ih kituah ding hun hizaw hi. Minam tawh pawlpi phuh pen khial lo-a, ahi zongin minam dang khat pawlpi mi a suah theih nading pen kua minam hiam cih thu tawh thukhen ding hi lo a, Khrih a um a sang mi ahi hiam cih Thu tawh khen ding hizaw ta hi.\nTulai in Pasian’ thulaigil Lungdamna thumaan thutak gente a minam in taisan zaw hi. Nang na delhdelh hangin na minamte in ong taisan hi. Judah mite in zong amau a honkhia ding Judah suan pan ong suak Jesuh taisan uh hi. A minam lungsim hangun a taisan uh ahi hi. Minam vai tawh kisah ah, Judah (or Israel) mite pen Jesuh a um lo a sang lo minam in kiciamteh a, ahi zongin mimal in a um a sang tam mahmah uh hi. Zomi te leuleu pen Jesuh a um, a sang minam in kiciamteh a, ahi zongin a mimal in a um lo a sang lo tam mahmah uh hi.\nJudah mi (or Israel) te in a kitaisan thei lo Thu taisan uh ahih manin thukhenna thuakthuak khin zo uh hi. Pasian kitaisan thei hileh thukhenna thuak ngei lo ding uh hi. Taisan thei lo na cih hangin mitampi takin Pasian a taisan mah vevua, khatpeuh in na ci kha ding hi. Tua thu mah a kikum ih hi a, a kitaisan thei lo ding pen mah a taisan teiteite’ tungah thukhenna om ding hi cih a gen nuam ih hi hi. Tua ahih manin Pasian kitaisan thei lo a ci ih hi. Pasian a taisan mite hangin Pasian kitaisan thei hi, cih pen Christian minister khat adingin a gen huai lo thu hi a, Christian te’ theology luanzia ding zong hi lo hi. Pasian kitaisan thei lo a, ih mihing hihna taisan kul (self denial) den hizaw hi.\nKawl biakna makaite in zong minam kemcing thukhun bawl khin ta uh hi. Kum 2015 kum sungin kumpipa in letmat thuh khin a, innpi dawltungnung pan kipsakna kinei khin hi. Kawlte mahmah in Christian suah ding pen Chin minam suahna sa uh hi. Minam taisanna sa uh hi. Kawlte khat Khrih sungah a pianthak leh a nu le a pa, a minam a taisan dingin thukhun a bawl uh hi a, hih thukhun a kipsak suak uh leh nuntak tawntungna kongvang amau le amau a kikhaktan uh hi dinga, thukhen ni ciangin tua amaute’ bawltawm minam taisan theilo thukhun in amaute’ langah tetti hi ding hi.\nBektham loin, Kawlbiakna makaite ii bawltawm minam kemcing thukhun in amau’ minam sung mahmah ah buaina le maizumna tun lel zaw kha ding hi. Mihingte in a mawhna uh tawh Pasian taisan a, Pasian in a thumaanna le a hehpihna thu tawh hong taisan thei lo hi. Thu ong khen veve ding hi. E’n ih taisan hangin ih taisan Pa in ong taisan kei peuh leh a kitaisan thei lo suak hi. Tua thu ih bulphuh leh Pasian kitaisan thei hi cih ngam nading thu om lo hi. Minam kitaisan thei lo ahih leh Pasian zong kitaisan thei lo sem ding hi cihna ahi hi. Mihing in Pasian a taisan leh Pasian in mihing thukhen dinga, Pasian in mihing a taisan leh mihing in thuak ding hi. Pasian na taisan leh thu ong khen dinga, amah’n ong taisan leh na thuak ding hi.\nA taktak in cilehang mihingte in Pasian kitaisan thei lo a, Pasian in ong taisan thei hi zaw hi. Mihingte in ih taisan hangin amah Pasian in ong taisan kei peuh leh ih vai a veng lo ding ahi hi. Na mawhna Pasian in ong taisan lo dinga, thu ong khen teitei ding hizaw hi. A mawhna a kisik nuam lote Pasian in a thumaanna bulphuh in taisan tuan lo dinga, a mawhna kisikin Khrih umin a sang mite zong Pasian in a hehpihna bulphuh in taisan tuan lo ding hi. Hehpihna a ngahte in vangam luah dinga, thukhenna a ngahte in hell gam luah ding hi. Hell gam mun pen Pasian’ ong taisanna mun hi ta dinga, ahi zongin hell sung tunna pen Pasian a kitaisan thei lo ahihna a lak tetti hi ding. Hih thu pen Pasian ih taisan theih lohna thu bulpi hi.\nTopa’ min hangin mite in hong sang loin hong taisan uh hangin, Pasian in thu-ummi nang le kei ong taisan lo ding hi. Eite in ih taisan phial zongin Pasian in ong taisan ngei lo hi. Tua pen Pasian a kitaisat theih lohna thu ahi hi. Amen! Mite in a zontawm uh pasiante bia uh a, Christian te in amau a zong Pasian um uh hi. Eite in ih zon loh hangin ong zong Pasian ahih manin kitaisan thei lo cihna hi. Eite in Pasian ih taisan zel a, sawmvei zavei ih nungtolh hi. Ahi zongin Pasian in ka tatsa mi bangzah vei a puk zongin ka phong kik ding hi ci hi. Thu ummite in Topa kisaisan zo lo hi. Tua pen ong hehpihna hang ahi hi. Haleluijah!\nAhi zongin lungdamna thudang, tahum gospel thuhilhsya te’ gen “Minam kitaisan thei lo a, Pasian kitaisan thei hi,” thuhilhna pen pawlpi’ thuhilhna a deep sak dingin hun kipiapia ta hi. “Taangte hong po-in a vuih hun ciangin tahum kungte zong hong lianin hong kilang hi” (Matt. 13: 25-26). Hih Lai Siangtho mun’ gen ciangciang hileh phadawm lai a, tuhun pawlpite’ sungah bel tahum kungte hong lianin hong kilang bek hi loin hong deep hi.\nHih tahum khaici (or tahum gospel) thuhilhkhialsyate pen tulai-a limsang khamitna, ciamnuih gualnop thuhilhna, hauzo damzo, hun zang siam tak ei ih cih namte tawh a kizopna uh lian mahmah ahihmanin, Lai Siangtho bulphuh mahmahna, thungetna le Kha Siangtho’ lamlahna bekmah tawh a kidal zo ding ahi hi.\n(Limsang cihteh Tuiphum sungah zong om, AG sungah zong om, UPC sungah zong om, RC sungah zong omte huamkim a, Tuiphumte, AG te RC te UPC te Limsang ahi uh hi cihna hi lo hi) Evan. Suangh Dal\nPrevious: Tam amutheipenpa inzong alangkhatbek muthei ~ JK Kam\nNext: Mutpuak ~ Hau Za Cin\nTulaai Leitung Thuthang Tuamtuam Updates July 22, 2014


url: =WWI Kum 100 cingta (1918 – 2018) Remembrance Day or Armistice Day :: ZOMI DAILY\nposted on 12 November 2018 at 7:42 pm Lomkholna: Nantalsuan, News\nThey shall grow not old, as we that are left grow old: Age shall not weary them, nor the years condemn. At the going down of the sun and in the morning, We will remember them. (Laurence Binyon)\n(Kum kivei-in kha kidang zong, Ei a omlaite bang-in, teeklehvuai, khanghaamna te’n a maute’ zonawnlo ding uh aa, Zaang nisuah nitum sial-in, amaute’ ih phawk den ding hi)\nTuni November 11th ni, 11:00am in leitung galpi khatna (WW1) ave’n zawh kumza hong cing peetpeet ta hi.\nGermany leh a pawlte 1918 kum-kipatlam in, galhat mahmah na pi’, upmawhloh pi-in France leh Britain kipawl in honglehdo uhciang’ gal hong lelpian mawk uh hi. Tua ban ah, USA pan galhuh tampi hong tunbeklai ahih man-in, German galkaapmang te’n galdo khawlding-in a kumpite uh ngen uh hi.\nA tawpna ah 1918 November 9ni-in German makaipi Kaiser Wilhelm in Emperor tokhom nunsia-in hong taimang takciang, a thaaikhatni Novermber 11ni in Britain, France makaih gamkipawlte leh Germanyte kikal galvending’ thukimna(Armistice) hong nei uh hi. A sawtlo kumkik 1919 June 28ni-in, Treaty of Versailles (Germany leh a lang-ah gamkipawl Britain, France, Italy leh Russia) tawh galpikhatna athu-ala in vengtaktakta hongsuak hi.\nEngland kumpi King George V thupiakna tungtawn in, 1919 aa kipan, hih nithupini pen 11:00am in minute2 daihna tawh gam aa ding’ galdona-ah nuntaakna piakhia galkaapte zahtaakna a kipia a hihi. Kumsim November nipi-nihna pen Remembrance Sunday in kiciamteh in phawkna kibawl aa, tukum kum100 cin kum-in, November 11ni leh Sundayni zong a hong kituak lianse hi.\nTu-hun ciang, United Kingdomgam khangthak te ngeina, nuntaakzia khat in hong omta hi. November kha hongtun nakleh Christiangam a hihna tawh kizui-in All Souls day leh All Saints day ci-in a sisa itlehngaih teng phawkna kinei hi. Galsung ah mualhong liamsan paltan(galkaap) te phawkna in Poppy paaksan kizang hi.\nA kiciaptehna ah, 1915 kumbullam pawl galpi a hatmahmah laitak-in Canadian military doctor John McCrae in a sihsan a itmahmah, a lawmpa Canadian galkaap Lieutenant Alexis Helmer a ngaihnatawh khuangai in a omlaitak, sisan-naaisan leh hanphual tawh kidim galkidona lei-maitang tuam in, sanciuciau aa, paak-ziahzuah poppy te a muhciang “In Flanders Fields” cih a minthang lakam hong suutkhia hi. Galvenzawh a kipan-in, a kizang-suak a paisate phawkna paaksan, a hongsuak hi.\nHih nithupini pen a khuakhua ah Cenotaph kici mualsuang te ah pakkual piakna tawh phawkna pattawina kipia hi. Muntuamtuam ah zong Poppy lim kisuang kawikawi hi.\nThe unknown warrior (Theihban-zawhloh ngalliam)\nGalsung ah a site-han a tuam vilvel in a gamgam-ah om ahihi. Yangon khuanawl ahzong khat a om hi.\nGalpisung hitaleh, gal hong venciang in galsung ah nuntaakna piakhia Zomi France Labour Corps te aa kipan, minlehpuam kithei khempeuh han-kipia in limtak kivui hi. A hizong, galsung a hih mahbang in, a kitheibanlo milehpuam bek hilo hanzong a ngahlo tampi mah a om hi.\nBritain te’n tuate’ bangcih ding ci-in tawlkhat lungngai in om uh hi. Ngaihsutpiakna tampi a omlakpan, galmai-ah mapangkhawm Pasian nasem The reverend David Railton ngaihsut piakna hoihkisa pen hi.\n1920kum November 7ni zan-in galkikaapna atampenpen munte pan ciaptehna neilo hankhat pan misi 4-6 ta tokhia kik uh aa, Northern France -St Pol khua aa om, galkaapte-biakinn kitunpih hi. Tuapan a kitokhia misiluang khatciat gamdial (Union Flag/Union Jack) tawh kituam in Britain galkaapmaang Brigadier General LJ Wyatt in tua gamdial tawh kituam tampi lakpan khat teelkhia in, a dangte kiphum kik hi. Tua a kiteelkhia pen hankuang sung ah kisial in, HMS Verdun tawh English channel tuipi kantan in Dover, Britain kiciahpih hi.\nTua siluang pen November 11 niciang in King George V in mualsuang thak honsak leh pakkual pia in, pahtawi vakpihna a kineih khitciang Westminster Abbey, kumpi han ah kivui hi.\nHan mualsuang tung ah,\n“They buried him among the kings, because he had done good toward God and toward his house. (2 Chronicles 24:162)\nKhangthute Nihna 24:16 a hi’ “Amah in Israel sungah Pasian le a biakinnpi adingin na hoih sem ahi manin, David Khuapi sungah kumpite tawh kivui khawm hi” cih kammal ki-at hi.\nMite’n theihbanloh na-ngawn pahtawi-uh ei guai. Nantal’suan\nThe New English-Zomi Dictionary by Dr. Dal Lian Haokip\nPrevious: A zo dingin a suakkhia na hihi\nNext: Mikim ading lungsim damna zatui


url: ="Makai khat ih hih leh" - TUNGZANG NEWS\n"Makai khat ih hih leh"\nMihingte atam zaw' ih lunggulh leh ih lungtup lianpen in makai hih ding ahihi. Makai hinuam ngiat zong kiom a, amah ut keita phial leh zong muanna tawh makai dingin a kitel zong om hi. Makai khat pen ih muan theih dinga ong om uh zong akul veve ahihi. Pasian in zong Israelte makai dingin ahai natel samlo a muan taak dingin pilna anei Egypt gam pilna kum 40 bang asin Moses natel hi.\nEi Zomi sungah zong kienpha leng a lunggulh huai mahmah ahihi. Ei leh ei makai a ih kikoih sangin Pasian hong koih hileh sawt kikhawm zaw hi. Zomi mipil tampi tak ih omta a lungdam huai kasa mahmah hi. Pasian' phalna tawh makai ih hih leh kuakua in hong langpan zongin ih puk ngei kei ding hi. Ahizongin makai hihna ih kisak theihpih a ih om leh sawt ih mangkei ding hi. Makai khat ih hih leh itna,lungduaina leh veina ih neih ding a thupi mahmah ahihi. Lungduai zolo in ih om leh Vangtung thupha, Leitung thupha ih tan ding hi. Makai pen aheh masa a om cih khawng pen gualzawhna ding hong khak tan mahmah hi. Nungzuite adingin zong muan taklo belh taklo suan taklo ih hihi. Makai khat mi muan khat in ih om ciang ih thanemna hong en honkhat na omden hi cih ih phawk ding thupi hi. Pasian nasem(pastor) khat, makai khat ih hih leh azi atate bangci gamtat cih hong kien gige hi. Bangbang ahizongin Leitung hi'n kikhial thei kimawh thei hi ahizongin makai khat hihna tawh gamtat luhek, zi leh pasal, tate leh nulepa kikal cih bangte ahoih pen dinga ih hanciam tantan ding thupi mahmah hi. Makai khat hilenlan dingin mi thu hilhhilh ding ahihhang lah ih ziletate lah thu mang mello ut bangbangin gamta cih danin hong om mawk leh makai ih hih hang kuaman hong zahtaklo ding hi.\n"Makai khat ih hih leh" ei innkuan sung nuntakna mahmah hoih photphot leh midangten hong zahtak theipan ding hi. Tua ahih manin kei makai hing ci'n pum ciakciaklo in kei nuntakna, ka innkuan sung nuntakna e bangci mite zahtak baangin ka om mah hiam? ci a ih ki sittel ding thupi mahmah hi. "Makai khat ih hih leh" ih neih ngiat ding a thupi deuh ah thu 5 om a tuate in itna,lungduaina,veina, geelna leh ngimna ih neih ngiat ding thupi mahmah hi. Lunggulh man leh deih sak luat mana gelh khialh at khialh a om leh ki ngaidam ni maw.


url: =Zolia te theih ding thu pawlkhat ~ NK Khanno :: ZOMI DAILY\nZolia te theih ding thu pawlkhat ~ NK Khanno\nposted on 24 December 2014 at 2:49 am Lomkholna: Khanno, News, Zingsol, Zomi\n1) Zanhun laitak in setkahlei tawh a dawlsang innpi ah na theih ngeiloh pasal khat tawh a kahkhawm ding dinmun (situation) ah na om leh;\nSehkahlei khansung ah lutsuk in. Tua khit ciangin na pai nading inndawl tun madong dawl khat khit dawl khat mekto to in. Gtn. Na pai nading dawl 9na ahih leh dawl 1 na pan dawl 2 tua cih bangin dawl 9 na dong mek in. A dawlsim in khawl ding kihong ding ahih manin kuamah in bangmah ong cih gamlo ding hi.\n2) Inn ah nangguak bek na om laitak khualmi (theih ngeiloh mi) khat honglut tumin buaina khat bangkhat a hong hih sawm leh;\nAnbuk lam ah tai in. Banghang hiam cih leh zasan vui koi ah koih, temta koi ah koih cih pen tua khualmi sangin nang theitel zaw ding hi teh. Hih van te in ahih leh mikhat thuakkhop ding liamma te pia thei ahih manin nanglenang na kidal na ah hong hu mahmah ding hi. Tua ahih kei leh zong kuangle bel te tawh denggawp kawmin huhna genin kiko khiat hun ding hong ngah sak tuam hi. Na kiko beba na awte pen migamtat te lau pen thukhat ahih lam manggilh kei in.\n3) Zankhim ipsik lak ah Taxi, cycle carry tuang ding na hih leh;\nKantel nate le a kiva mite genna ah motor sung na lutma/cycly tung na tuanma in a motor/cycle numbat ciamteh in. Tua khit ciangin na innkuanpihte khat ahizong na lawmte khat ahizong phone hopih inla (i) Bang motor/cycle, (ii) Numbat bangzah, (iii) bang mel, (iv) bang hun, (v) koimun pan ong pai ding cihte gen in.\nA zenzen in phone sapna hamsa in kingah zolo ahih phial leh zong phone a kiho thei bangdan khat in kineih khem in… Na motor/cycle hawlpa in hih thu athei amah simloh midang khat zong om hi cih thei ta ahih manin siatna khat peuhpeuh a bawl ding kidawm pah dinghi. Nang tungah siatna/khemna khat ong bawl leh ama tuahkhak ding thuzong baihtuanlo ding cih thei ahih manin na painopna ah tangtak in hong puakpah ding hi. Hi bang dan tawh Potential Attacker siatna bawl thei mihing khat pen nang aa ding honpa Protector khat hong suak pah hi.\n4) A zenzen in Taxi driver pa in mi omlohna lampi ahkl na painopna lampi ahilo lampi dang khat tawn in… lauhuaina kuam ah tung hi ta’ng ci’n na lungsim ah na theih leh;\nKantel nate le a kiva mite genna ah na khutkhai ahkl na ngawng aa na vialh ngawng-awh zang inla driver pa gawl a nung panin gakcip in.\nA zenzen in ngawng-awh, khut khai cihte omlo ahih leh motor hawlpa i puan-ngawng panin lenin la a nungpan in kai in. Tua hi leh atungnung bilpak in motor hawlpa ngawn kigaksak ahihmanin na suahtak theih nading hunpha khat hong ngahsak thei hi.\n5) Zanlam nasepna pan ahizong vaikhat peuhpeuh hangin inn ciah hak hun ah na nung pan in hong kizui hi cih na theih leh;\nSai khat ahkl inn khat ah lut inla na tuahkhak thu gensiang inla huhna gen in. Zan lua ta ahih manin sai kikhak, inn sunglut ding zong piangthei nawnlo ahih a leh ATM setkhan sung ah lut in. ATM box simphial ah security camera kithuah ahih man ahi hi. Hi bang dan na hihna pen mi kithei sak nuamlo migongtat te khutsung pan hong suakta sak le hong hu tuam ding hi.\nHih lai kasim khak ciangin Zomi numei te adiakdiak Zogam, Kawlgam ah zinsuk zinto te, Siamsin liapal te, sumbawl paibawl zolia te ahizong, gamdang ah a om zolia te ahizong amaute theihhuai thuhoih mahmah khat ahih manin zolai inkong letkhiat kik ahi hi. Nang zong na sanggamnu, na lawmnu, na nuno, na nino te theih dingin na share sawn lai in cih lunggulh na leh deihsakna taktawh kongkun hi. Ref: Shan News, Lailet: Nk Khanno\nPhoto: January – October 20, 2014, Kawlgam, Yangon gamke sung bekbek ah Numei kibuan thupiang zah\nPrevious: Lungsim picinna Maturity (Part 1)\nNext: Gualzawh nopna lungsim in\nCollege sangnaupang te apainopna khalo in lamkal ah anusiaziau Uber Driver kimanta\nKorea Gam Christian te’ Missions Nasep Zia ~ Rev. Zam Khat Kham